
24 ianuarie 1959. Oficialităţi ale P.T.T.R. 
Pitești, la vernisajul unei expoziții 
filatelice, organizată la parterul unui local 
pe locul căruia a fost ridicat magazinul 
Trivale. 








Atelier de fabricat trăsuri, aflat pe str. 
Sf. Vineri, pe unde azi sunt scările. 
(Perioada Interbelică) 




















Oameni de afaceri piteșteni. (Perioada 
Interbelică) 

Studii 


Actualitatea concepţiei despre suveranitate 
și democraţie în doctrina contractului social 


Suveranitatea 


şi Guvernământul 

Contractul social are ca principal efect crearea 
corpului social, diferit esenţial de starea naturală 
preexistentă vieţii sociale a omului. Până la această 
manifestare de convergenţă a voinţelor umane, care 
generează corpul social, nu existau, în concepţia lui 
Rousseau, decât indivizi separați, suficienţi pentru 
ei înşişi. Corpul social este definit ca fiind „un corp 
moral şi colectiv”, alcătuit din toţi membrii societăţii 
care îşi pot manifesta voinţa, inclusiv voinţa politică. 
Prin această manifestare de voinţă, care este 
esenţa contractului social, corpul social este o 
unitate, un „eu colectiv”, are o viaţă şi o voinţă a sa 
distinctă, faţă de existenţa membrilor săi !. 

Remarcăm că, în concepţia filosofului din 
Geneva, existenţa corpului social este exclusiv 
morală şi - am spune noi - juridică, adică de drept, 
şi nu de fapt, nici un eveniment istoric nu poate fi 
cauza formării unui popor, a unei societăţi, ci numai 
convergenţa voinţelor indivizilor care consimt la 
existenţa lor socială şi care astfel, prin însăşi actul 
juridic şi moral de constituire a societăţii, corpul 
social primeşte o structură a relaţiilor 
interindividuale, concepută nu sociologic sau 
schematic, formal, ci juridic, adică ideal şi normativ. 

Corpul social, ca rezultat al contractului social, 
este poporul, acesta fiind înţeles mai mult prin 
structura sa normativă, ca stare juridică, şi numai în 
plan secund ca realitate culturală, etnică, socială şi 
istorică. De aceea, Rousseau va numi „popor' 
colectivitatea care participă la autoritatea suverană 
şi care creează deci dreptul2. Din această 
perspectivă, corpul social este considerat de 
Rousseau ca fiind o „acţiune normativă”, în ipoteza 
în care este activ şi se manifestă ca suveran, iar în 
situaţia în care este pasiv, încetează să mai fie 
„popor” şi devine stat. 

Într-o astfel de viziune, recurgând la distincţia pe 
care Kant o face între „ceea ce este” şi, pe de altă 
parte, „ceea ce trebuie să fie”, pentru Rousseau, 
statul ţine de existenţa istorică a poporului, 
determinată şi condiţionată natural şi social, şi nu 

este înţeles printr-o acţiune juridică şi morală, 
perpetuă, aşa cum este poporul. Prin urmare, 
poporul este un concept predominant juridic, şi nu 
istoric, a cărei esenţă este însăşi voinţa prin care 
contractul social a luat naştere şi care a generat 
corpul social. Această acţiune  normativă 
corespunde conceptului de „trebuie să fie”, pentru 
că imperativul categoric exprimă, în acest caz, 
dimensiunea morală şi juridică prin care Rousseau 
înţelege poporul şi îl diferenţiază astfel de stat, 
acesta din urmă fiind o existenţă pasivă, istorică şi 
naturală. 

Conform acestei concepţii, poporul nu poate să 
se oblige să rămână fără putinţa de a se auto- 
organiza, deci de a norma propria sa existenţă 
pasivă dintr-un moment al existenţei sale istorice. 
Fiind rezultatul unei manifestări de voinţă, expresia 
unui imperativ moral şi juridic, poporul, în concepţia 
lui Rousseau, trebuie să rămână activ prin atitudine 
morală şi normativă. Consecința este aceea că nu 
poate fi identificată o situaţie existenţială stabilă, 
juridică şi normativă pentru existenţa corpului social, 
altfel spus acesta nu poate fi conceput ca imuabil 
pentru că societatea înseamnă mişcarea legilor. 
Acesta este înţelesul afirmației făcute de Rousseau, 
potrivit căreia nu poate să existe nici un fel de lege 
fundamentală, obligatorie pentru întreg corpul 
social, nici măcar contractul socială. 

Concepţia filosofului din Geneva despre corpul 
social se deosebeşte de concepţia revoluţionarilor 
francezi deoarece, pentru Rousseau, această 
existenţă colectivă, în esenţă o existenţă juridică, nu 
este independentă cum ar fi națiunea, faţă de 
indivizii care îl compun. „Eul colectiv” care rezultă 
din contractul social nu există decât prin indivizi. 
Această idee este esenţială pentru particularitatea 
întregii doctrine a contractului social, în concepţia lui 
Rousseau şi, în acelaşi timp, distinctivă faţă de 
formele contemporane ale constituționalismului 
privind raportul dintre naţiune şi indivizi. Astfel, în 
mod constant,  constituţionalismul contemporan, 
inclusiv Constituţia României, în art. 2, consideră 
națiunea ca independentă faţă de membrii ei şi 
atribuie puterea statală şi suveranitatea naţiunii şi 

nu indivizilor. Concepţia lui Rousseau va avea o altă 
viziune asupra suveranităţii, implicit asupra 
posibilităţii reprezentării titularului suveranităţii, în 
comparaţie cu teoria contemporană constituţională. 

Rousseau pune un mare accent pe unitatea 
indivizibilă a membrilor societăţii, realizată prin 
supunerea necondiționată faţă de întregul social. 
Totuşi, acest raport între membrii corpului social şi 
eul colectiv este înţeles nu ca un act de dominație a 
omului asupra altui om, ci mai mult ca o supunere 
faţă de valorile juridice şi morale specifice corpului 
social. Nici un membru al corpului social, spune 
Rousseau, nu se supune altui membru, ci fiecare se 
dăruieşte tuturor, astfel încât în felul acesta nici un 
om nu depinde de un altul. Această expresie 
reprezintă supunerea conştientă faţă de voinţa 
generală, dar fără a se ignora existenţa omului ca 
persoană. Este meritul incontestabil al gânditorului 
din Geneva că în raporturile complexe dintre om şi 
social, sesizează valoarea eternă a omului, 


exprimată în special prin demnitatea şi libertatea sa. 
Mai mult decât atât, valorile eterne ale umanităţii nu 
sunt alterate, chiar dacă ordinea juridică, înţeleasă 
ca imperativ, se impune fiecărui 


membru al 











societăţii. Omul rămâne liber chiar în situaţia în care 
se supune ordinii juridice, dar şi valorice a corpului 
social, şi prin acesta - credem noi - Rousseau se 
distanțează față de Kant, Hegel şi Marx, deoarece 
nu concepe libertatea omului prin raportare la , 
necesitate înţeleasă”, ci prin demnitatea şi libertatea 
intrinsecă a persoanei umane, a cărei valorizare şi 
manifestare se poate realiza în ordinea morală şi 
juridică a corpului social. 

Unitatea indivizibilă a membrilor societăţii, 
rezultat al contractului social şi al voinţei fiecărui 
membru al societăţii, este suveranitatea. 
Suveranitatea este înţeleasă ca voinţă, pentru că 
însăşi contractul social este rezultatul manifestării 
de voinţă. Prin această concepţie, Rousseau se 
aproprie de teoriile  voluntariste, totuşi se 
distanțează de acestea prin faptul că legitimitatea 
voinţei o constituie persoana umană în deplinătatea 
libertăţii acesteia şi nu numai simpla expresie 
abstractă a unui act de voinţă care să fie în acelaşi 
timp şi un act de putere juridică. Suveranitatea, ca 
voinţă, este generală: „pentru că este generală, nu 
are în vedere decât binele comun, fiind diferită de 
voinţa despotului, care nu caută decât interesul său 
personal, ea este tot timpul dreaptă şi tinde tot 
timpul spre utilitate publică”4. 

Ca şi voinţă generală, suveranitatea este 
absolută, pactul social dând corpului politic o putere 
absolută. Această realitate nu înseamnă însă o 
manifestare arbitrară, discreţionară a suveranităţii, 
iar supunerea faţă de voinţa generală nu înseamnă 
înstrăinarea sau renunţarea la drepturile 
fundamentale specifice demnităţii omului, ci un 
schimb contractual juridic, avantajos între cei ce 
guvernează şi cei guvernaţi: „în locul unui mod de 
viaţă nesigur şi precar, un altul mai bun şi mai sigur; 
în locul independenţei naturale, libertatea; în locul 
puterii de a dăuna altora, propria siguranţă; în locul 
faptei proprii pe care alţii ar putea-o înfrânge, un 
drept pe care uniunea socială îl face de neînfrânt. 
Însăşi viaţa pe care şi-au încredinţat-o statului este 
necontenit ocrotită de acesta, iar atunci când ei îşi 
primejduiesc viaţa pentru apărarea statului, oare nu- 
i înapoiază ceea ce au primit de la el?'6. 

În concepţia lui Rousseau, fără exercitarea de 
către popor a dreptului său suveran, nu există 
putere legitimă şi nici legitimitate. Acesta este 
sensul profund al contractului social. Gândită astfel, 
suveranitatea populară nu poate fi reprezentată 
pentru că nu există demarcaţie rigidă între om, ca 
membru al corpului social, iar pe de altă parte corpul 
social, ca voinţă comună, exprimată normativ: 
suveranitatea nu poate fi reprezentată din aceeaşi 
rațiune pentru care ea nu poate fi înstrăinată. Ea 

consistă esenţial în voinţa generală şi voinţa 
generală nu se poate reprezenta. Toate legile pe 
care poporul în persoană nu le-a ratificat, nu sunt 
legi?. 

Această concepţie se diferenţiază în mod radical 
faţă de teoria contemporană a reprezentării, potrivit 
căreia, în esenţă, puterea suverană a statului are ca 
titular poporul, dar titularul suveranităţii o exercită 
indirect prin reprezentare. Desigur teoria 
contemporană asupra puterii statale şi reprezentării 
ei corespunde unor principii utilitariste privind 
posibilitatea exercitării puterii statale în condiţiile 
societăţii contemporane. Cu toate acestea, cel puţin 
în plan ideal, trebuie să subliniem că teoria 
reprezentării puterii statale, chiar dacă în prezent 
fundamentează mecanismele statale de legiferare 
şi, în general, de guvernare, nu este atât de 
convingătoare ca şi doctrina contractului social al 
lui Rousseau pentru a legitima puterea şi legile. 
Legitimitatea este mai mult decât un simplu act 
juridic sau o normă juridică. Există o contradicţie 
unilaterală, cum ar spune Constantin Noica, în 
sensul că legitimitatea, ca şi concept valoric şi nu 
numai juridic, poate contrazice legea, dar legea nu 
ar trebui să contrazică legitimitatea. Ea reprezintă 
ideea de unitate indivizibilă, aşa cum o concepea 
Rousseau, a membrilor societăţii, care formează 
corpul social şi care exclude orice distincţie 
ontologică, fie ea chiar pragmatică, între membrii 
corpului social şi corpul social, ca atare. 

Aceasta este „teoria suveranităţii populare” 
afirmată şi argumentată de Rousseau, scopul fiind 
acela de a impune limite puterii discreţionare a 
guvernământului. Filosoful din Geneva este acela 
care a dat o formă sistematică acestei concepţii, a 
suveranităţii populare, în sensul că voinţa populară, 
prin definiţie, rezidă în fiecare membru al 
colectivităţii, dar şi colectivitatea în ansamblul ei are 
propria sa voinţă: interesul general. Dat fiind acest 
raport intim şi unitar, spunem noi, între fiecare 
membru al corpului social şi „eul colectiv”, 
suveranitatea, ca voinţă populară, se va exercita tot 
timpul pentru binele public. O astfel de teorie 
presupune egalitatea absolută în sens juridic, şi nu 
naturală, între toţi membrii corpului social, care au 
fiecare, inerent propriei persoane, o porţiune din 
suveranitate. Remarcăm dimensiunea ontologică a 
suveranităţii şi numai sensul juridic de voinţă 
abstractă, deoarece realitatea ei o constituie însăşi 
persoana fiecărui membru al corpului social. Astfel, 
se explică divizibilitatea suveranităţii între fiecare 
membru al corpului social. Spre deosebire de 
concepțiile moderne privind suveranitatea, în teoria 
clasică a contractului social, aşa cum a fost 

elaborată de Rousseau, suveranitatea populară 
aparţine corpului social, dar nu ca o entitate juridică 
distinctă de membrii care o compun, ci ca o 
rezultantă a voinţelor individuale, ceea ce în 
mecanismele de exercitare a suveranităţii impune 
principiul majorităţii, mai puţin în cazul contractului 
social, ce fundamentează însăşi existenţa socială a 
omului şi care cere în mod logic unanimitate. Corpul 
acesta „moral şi colectiv”, care, potrivit lui 
Rousseau, este numit republică, poate fi, după caz, 
pasiv sau activ. În prima situaţie, este definit ca şi 
corp politic, pentru că el exprimă existenţa a ceea ce 
este şi nu a ceea ce trebuie să fie, iar în cea de-a 
doua, este suveran, pentru că exercită nemijlocit 
puterea. 

Un alt aspect important este modul în care 
Rousseau înţelege raportul dintre interesul personal 
şi interesul general. În cadrul corpului social, fiecare 
membru, ca om, are o voinţă particulară ce poate fi 
diferită de aceea pe care trebuie să o exprime, ca 
cetăţean, în cadrul interesului general prin 
intermediul voinţei generale a suveranului. 
Rousseau afirmă că interesul general este totuşi în 
opoziţie faţă de toate interesele particulare, ceea ce 
însemnă că fiecare tinde să scape de ordinea 
specifică voinţei generale, deşi fiecare membru al 
corpului social cunoaşte interesul general şi este de 
acord cu acesta, dar prin natura sa individualistă şi 
egoistă fiecare membru al corpului social: „caută să 
se bucure de drepturile de cetăţean, fără să vrea să- 
şi îndeplinească obligaţiile de supus față de eul 
colectiv”8. Într-o astfel de situaţie, omul, ca membru 
al corpului social, trebuie să fie constrâns pentru ca 
să fie liber, adică trebuie ca interesele lui să fie 
pliate interesului general. Constrângerea de care 
vorbeşte Rousseau nu are semnificaţia juridică 
contemporană, de condiţie, limită sau restrângere a 
libertăţii, ci aceea existenţială, de a aduce pe om, ca 
persoană, la ordinea socială specifică interesului 
general prin care se defineşte corpul social, pentru 
că numai în cadrul acestuia el poate fi liber. Din nou, 
remarcăm distincţia conceptuală faţă de Kant şi 
Hegel, privind constrângerea omului prin imperativ 
moral, cum este la Kant, sau prin ordinea spiritului 
raţional, independent de om, aşa cum este la Hegel. 

Pentru ca acest raport dintre om, în dimensiunea 
sa naturală şi oarecum egoistă, iar pe de altă parte, 
omul ca cetăţean, membru al corpului social, să fie 
posibil, trebuie ca suveranitatea să îndeplinească 
anumite cerinţe. Primul său caracter este acela de a 
fi inalienabilă, adică sub nici o formă suveranitatea 
nu poate fi delegată. Libertatea nu poate fi cedată 
către un altul, acesta fiind chiar şi corpul social, 
decât cu riscul de a o pierde definitiv, şi deci de a 

nega însăşi pactul social, ceea ce exclude de 
principiu guvernământul reprezentativ, considerat 
de susţinătorii principiului separaţiei şi echilibrului 
puterilor în stat, dar şi teoria modernă a statului ca 
fiind indispensabili. 

Remarcăm că teoria contemporană privind 
guvernământul reprezentativ creează în cele din 
urmă un mod neautentic de existenţă al omului în 
cadrul societăţii. Omul nu mai trăieşte prin el însuşi, 
nu îşi mai trăieşte libertatea şi demnitatea sa, ca dar 
divin, ci se obişnuieşte să trăiască prin delegaţie, să 
lase în seama altuia, indiferent cine este acest 
„altul” sensul existenţei sale, rosturile libertăţii sale 
şi existenţa sa în toate formele ei, inclusiv în mediul 
social. Neautenticul existenţial uman se încadrează 
în două aspecte peiorative: egoismul şi indiferența, 
care - credem noi - îşi au oarecum sursa şi în 
această teorie a reprezentării, pe care Rousseau nu 
o admitea. Reprezentarea în sens existenţial 
echivalează cu faptul de a exista nu prin sine, ci 
prin altul, dar fără ca acest altul să fie „aproapele 
meu”, în sensul doctrinei creştine. În acest sens, 
Constantin Noica remarca că pretenţia autorităţilor, 
că ele ştiu mai bine ce este în interesul celor 
guvernaţi decât aceştia, este iluzorie. De 
asemenea, filosoful spunea că la fel de iluzorie este 
şi credinţa oamenilor că intereselor lor ar fi mai bine 
servite de către autorităţi pentru că ei nu sunt 
capabili să le recunoască. 

Pornind de la caracterul inalienabil al suveranităţii, 
Rousseau va considera că separaţia puterilor, ca şi 
principiu de guvernare, este o absurditate. Pentru 
Rousseau această teorie nu face decât să 
dezmembreze corpul social, pentru ca apoi să-l 
refacă după un principiu neclar. Totuşi, el separă 
suveranul de guvernământ, însă doar funcţional, 
stabilind o dependenţă de principiu a executivului 
faţă de legiuitor (guvernământul depinde de 
suveran). În concepţia lui Rousseau, suveranitatea 
este infailibilă, ceea ce consideră unii analişti, 
situează teoria filosofului într-o zonă a idealului. 
Totuşi, o astfel de concepţie nu este utopică, chiar 
dacă este ideală, deoarece Rousseau consideră 
voinţa suveranului, a corpului social, ca infailibilă 
doar când are în vedere interesul comun, când este 
formulată ca voinţă generală, nu şi atunci când ea 
corespunde amalgamului voinţelor particulare, 
egoiste, care ţin seama numai de interesul propriu, 
fără să aibă reprezentarea interesului general. 
Suveranitatea este infailibilă numai atunci când 
priveşte interesul comun şi se deosebeşte de orice 
altă manifestare de putere care are ca fundament 
interesul privat, în acest caz nefiind decât o sumă 
aritmetică a voinţelor particulare. Această concepţie 

explică ostilitatea filosofului din Geneva față de 
partide şi faţă de orice fracțiuni sau forme 
intermediare între membrii corpului social şi “eul 
colectiv”, între conştiinţa individuală care trebuie să 
tindă spre binele comun, iar pe de altă parte voinţa 
generală. Aşa cum rezultă din cele arătate mai sus, 
suveranitatea nu aparţine, potrivit lui Rousseau, 
statului care este existenţa pasivă, istorică a 
socialului, definită ca fiind corpul politic, ci 
„suveranului” adică poporului ca stare existenţială 
juridică, deoarece cauza existenţei sale şi a 
legitimităţii voinţei sale normative este contractul 
social. Statul are, în filosofia lui Rousseau, un 
înţeles cu totul aparte: el este pasiv, deci nu poate 
exercita suveranitatea, ci doar o suportă. 
Rousseau foloseşte şi conceptul de 
„guvernământ”. Acesta trebuie să fie direct, adică 
puterea legislativă trebuie să fie exercitată de către 
cetățenii înşişi, poporul poate transmite doar 
puterea, nu voinţa. Prin urmare, guvernul, dacă 
există, nu are decât funcţii executive şi nu 
beneficiază de o delegare a voinţei generale, pentru 
că aceasta este inalienabilă. Guvernul nu este decât 
un instrument al voinţei generale, care nu poate 
face decât acte particulare, niciodată acte generale. 
Rousseau scria: „puterea legislativă, care este 
suveranul, are deci nevoie de puterea executivă a 
cărei misiune este de a reduce legea la actele 
particulare. Această a doua putere trebuie stabilită 
de o asemenea manieră pentru că ea trebuie să 
execute întotdeauna legile şi doar legile. Aici 
intervine instituția guvernământului. Ce este 
guvernământul? Este un corp intermediar între 
supuşi şi suveran, pentru a sigura corespondenţa 
lor mutuală, abilitat cu executarea legilor şi cu 
menţinerea libertăţii civile şi politice”? 
Guvernământul, în concepţia lui Rousseau, 
realizează joncţiunea între universal şi particular, 
între lege, ca expresie a voinţei generale a 
suveranului prin natura ei universală, iar pe de altă 
parte particularitatea actelor de guvernare, care se 
referă şi la interesele particulare pe care indivizii le 
au. Rousseau nu face nici cea mai mică confuzie 
între suveran şi guvernământ. În viziunea lui 
Rousseau, guvernământul este termenul mediu 
între suveran şi stat, aflate într-un raport matematic 
de „proporţie continuă”. La o primă vedere apare 
paradoxal pentru întreaga concepţie a lui Rousseau 
că acesta vrea să distingă suveranul de 
guvernământ, deoarece o astfel de distincţie implică 
imposibilitatea  guvernământului direct. Totuşi, 
paradoxul este numai aparent, deoarece Rousseau 
susţine că suveranul, adică ansamblul cetăţenilor 
activi, poate coincide cu statul (ansamblul 

subiecţilor pasivi). Acest raport de identitate ar 
conduce la o democraţie directă, inclusiv sub 
aspectul executării legilor, în care, în mod logic, 
guvernământul ar fi inutil. Deşi consideră ideală o 
asemenea democraţie, Rousseau este conştient de 
imposibilitatea ei. De aceea, el admite că pentru o 
republică a oamenilor, şi nu a zeilor, este nevoie de 
un guvernământ, care stabileşte o mediere între 
generalitatea legilor suveranului şi particularitatea 
comportamentelor  supuşilor. Astfel, devine 
important să se distingă între legi, ca acte ale 
suveranului, şi orice decrete ale magistraţilor (ale 
guvernământului). Primele se raportează la 
exigenţele universale ale naţiunii, celelalte 
particularizează, oferind astfel efectivitate deciziilor 
legislative ale suveranului. Astfel suveranitatea, deşi 
ontologică, prin natură, în manifestarea ei este doar 
o funcţie care nu se defineşte în raport de titular, ci 
de activitatea corpului social. 


Democraţia 

În concepţia lui Rousseau, democraţia este axată 
pe principiul proporţionalităţii, ca raport între 
suveran, guvernământ şi membrii corpului social. 
Dacă suveranul ar vrea să guverneze, el ar fi prea 
puternic în raport cu guvernământul; dacă 
guvernământul ar dori să legifereze puterea sa 
abuzivă, l-ar face prea puternic în raport cu 
suveranul. În ambele cazuri, s-ar instala 
despotismul. Dacă supuşii (statul) nu se mai spun 
legilor, suveranul şi guvernământul ar fi atât de 
slabe, încât s-ar instala anarhia. Pentru a evita 
aceste două tendinţe extreme, supunerea 
subiecţilor faţă de lege trebuie să fie compensată de 
autoritatea cetăţenilor asupra guvernământului. Cu 
cât statul se măreşte, cu atât guvernământul trebuie 
să se concentreze, astfel că raportul magistraţilor 
faţă de guvernământ trebuie să fie inversul 
raporturilor supuşilor faţă de suveran; „numărul 
şefilor trebuie să se diminueze din cauza măririi 
poporului”. 

Rousseau acordă o preferinţă de principiu 
democraţiei pe care o consideră guvernământul 
perfect. Dar tocmai această perfecţiune o face 
inaplicabilă. „Dacă luăm termenul în accepțiunea 
sa, scrie el — democraţia nu a existat şi nu va 
exista niciodată. Este contrar ordinii naturale ca cei 
mulţi să guverneze şi cei puţini să fie guvernaţi. Este 
de neimaginat ca poporul să rămână neîntrerupt, 
reunit, pentru a veghea la afacerile publice”10. De 
aceea, Rousseau va acorda prioritate din punct de 
vedere practic aristocrației, „căci este în firea 
lucrurilor ca cel mai înţelept să dirijeze mulţimea”. 
Aristocraţia este înţeleasă într-un sens calitativ şi nu 

ereditar. Actualitatea concepţiei lui Rousseau este 
incontestabilă în opinia noastră, mai ales dacă 
avem în vedere gândirea filosofică umanistă 
contemporană. 

Se discută în prezent despre „democraţia 
maselor”, despre dictatura în democraţie, care 
înseamnă funcţionarea oricărui sistem democratic 
pe baza principiului „minoritatea se exprimă, iar 
majoritatea decide”. Se discută, de asemenea, 
despre afirmarea dreptului omului, dar fără om ca 
persoană demnă şi liberă. Nici unul dintre sistemele 
democratice contemporane nu poate rezolva, numai 
prin supremaţia legii şi a constituţiei, adică prin 
supremaţia unui sistem normativ, prin starea juridică 
specifică existenţei sociale a omului, contradicţia 
care de multe ori devine antagonică, dintre inefabilul 
omului a cărei existenţă autentică este mai mult 
decât supunerea faţă de un regim normativ fie el 
chiar şi democratic, iar pe de altă parte imperativele 
puterii statale. La o analiză mai atentă se constată 
că nici unul dintre sistemele democratice 
contemporane nu răspunde idealului kantian, în 
sensul ca „omul să fie considerat întotdeauna ca 
Scop, şi niciodată ca mijloc”. 

Se pare că există totuşi o soluţie pentru a rămâne 
în autenticitatea omului, ca persoană demnă şi 
liberă şi, în acelaşi timp, de a găsi un sens uman 
democraţiei, care în acest fel să poată fi transpusă 
chiar şi în formule normative şi juridice. În esenţă, 
pentru a ieşi din formele juridice prin care 
democraţia devine inevitabil un aspect pur cantitativ 
al dominaţiei majorităţii asupra minorităţii, este 
necesar ca însăşi sistemul social democratic să 
îmbrace forma umanului, altfel spus nu numai 
supremaţia legii să reprezinte maxima unui astfel de 
sistem, ci mai ales supremaţia libertăţii şi a 
demnităţii umane. 

Filosoful Constantin Noica remarca foarte bine 
posibilitatea unei democraţii gândită în alţi termeni 
decât cei specifici dominaţiei rezultate din puterea 
statală a cărui instrument principal este norma 
juridică: 

„Dacă există un progres politic în istorie, nu e în 
măsura în care guvernarea celor puţini a fost 
înlocuită cu a celor mulţi, ci doar în măsura în are 
cei puţini nu mai pot face acum (în democraţie) 
castă închisă. Tot ce s-a cucerit a fost deschiderea. 
Sensul democraţiei e de deschidere, de circulaţie 
liberă, de ascensiune liberă; sensul ei e de 
posibilitate dată oricui, dar nu de maturitate atinsă 
de oricine. Forma elementară luată până acum de 
democraţie, ca domnie a numărului, e deci prin 
însăşi ideea de democraţie sortită să fie depăşită. 
De ce să numim democratică doar forma de 

guvernare ce se califică prin numărul de oameni ce 
aderă la ea, nu şi prin gradul de umanitate? 
Extensivul democratic — care a fost atât de util 
istoriceşte spre a corecta tendinţa de privilegiere a 
câtorva - face, poate, loc intensivului 
democratic... De ce spaima democraţiei de-a pieri 
ca democraţie de turmă? Cine este cu adevărat 
democrat, ar trebui să se teamă dimpotrivă: că nici 
prin asemenea încercări nu se va putea acoperi cu 
totul glasul turmei"1]. 

Soluţia pentru a ajunge la autentic este creaţia ce 
constituie deschiderea spre universal, spre 
omenesc, a personalităţii dinăuntrul ordinii în care şi 
sub care stă. Ea este „buna întâlnire dintre 
individual, universal şi determinaţi ”, adică ceea ce 
filosoful de la Păltiniş consideră a fi „devenirea întru 
fiinţă”. Această concepţie este la fel ca şi a 
gânditorului din Geneva, una elitară, pe care Noica 
o opune tuturor sistemelor sociale şi politice 
existente prin formele lor normative şi în general 
juridice. 

Se realizează astfel o justificată distincţie între: 
raţiunea instrumentală, care cultivă o cunoaştere şi 
existenţă orientată spre dominație, spre democraţia 


maselor, înţeleasă ca o amplificare monotonă a 
puterii, a confortului, a consumului şi a plăcerilor, 
adică „devenire întru devenire”, iar pe de altă parte 
raţiunea înţelegătoare — raţiunea care oferă sensuri 
şi orientări prin creaţie şi cultură şi care reprezintă 
întruchiparea umanismului a libertăţii şi a demnităţii 
umane. În acest fel se realizează unitatea valorică, 
şi nu numerică dintre individual şi universal. 


Note: 

1J.J.Rousseau, Contractul 
București, 1957, p. 102. 

2Ibidem, p.102. 

3lbidem, p.103. 

Pentru dezvoltări, a se vedea Nicolae Popa, lon Dogaru, 
Gheorghe Dănişor, Dan Claudiu Dănişor, Filosofia Dreptului. 
Marile curente, Ed. All Beck, Bucureşti, 2002, p.184-185. 

9J.J.Rousseau, op.cit., p.123. 

Sbidem, p.123. 

7ibidem, p129. 

8Nicolae Popa, ş.a., op. cit, p187. 

9). Rousseau, op.cit, p.132 

10/pidem, p. 145. 

Constantin Noica, Manuscrisele de la Ci mpulungla 

Câmpulung, Ed. Humanitas, 1997, Bucureşti, pp.166-167. 


social, Ed. Ştiinţifică, 


Mărturii documentare despre viile 
de la Goleşti (secolele XVII-XVIII) 


Din a doua jumătate a veacului al XVII-lea, 
cultura viței de vie a cunoscut o adevărată 
dezvoltare şi la Goleşti, ca în mai toate zonele 
viticole ale Ţării Româneşti], drept dovadă un 
număr semnificativ de documente interne care 
vorbesc de proprietarii de vii de la Goleşti şi despre 
tranzacţiile acestora. 

La 25 aprilie 1612, Radu Mihnea, domnul Ţării 
Româneşti, întărea mănăstirii Argeş „zece pogoane 
de vie şi cu moşie la satul Goleştii”. Ele fuseseră 
cumpărate de fostul domnitor Radu Şerban (1602- 
1611) de la sătenii din Goleşti, cu suma de 12 700 
de ughi (galbeni ungureşti). Ulterior, Radu Şerban 
„au închinat şi miluit cu aceste pogoane pe sfânta 
mănăstire [...] ca să fie sfintei mănăstiri întru hrană 
şi întru întărire iar domniei lui şi părintelui domniei lui 
vecinică pomenire”2. Cele 10 pogoane de vie aveau 
să fie reconfirmate mănăstirii de la Argeş şi în timpul 
domniei lui Gavriil Movilă, la 12 ianuarie 1620%. 


conf. univ. dr. habil. Claudiu NEAGOE 
Universitatea din Piteşti 
Potrivit unui document din 24 septembrie 1626, 
spătarul Gorgan, cu jupâneasa lui Stana şi cu fiica 
lor Vişa deţineau câteva vii la Goleştit. La 10 
septembrie 1629, Alexandru vodă lliaş întărea 
jupânesei Stana spătăreasa şi fratelui ei, Preda 
spătar, toate proprietăţile şi bunurile stăpânite de ei 
la  Goleşti-Muscel, înclusiv viile de acoloS. 
Stăpânirea celor doi fraţi asupra viilor de la Goleşti 
avea să fie reconfirmată de Matei Basarab, prin 
actul de întărire din 20 ianuarie 16356. 

La 23 martie 1639, Oprea Tudurănescu din Argeş 
cumpăra o vie de la Paraschiva Boleasca din 
Goleşti-Muscel cu suma de 2 000 aspri”. Mai mulţi 
martori din Goleşti şi Stroeşti adevereau, la 8 aprilie 
1644, despre faptul că un anume Gherghe, cu fraţii 
lui, Voico şi Dumitru, stăpâneau „o vie la Goleşti”9. 
Dintr-un alt document, datat 1 martie 1648, aflăm că 
de fapt cele 10 pogoane de vie fuseseră dăruite 
mănăstirii Argeş de către doamna Elina, soţia lui 

Radu Şerban voievod. Tot în anul 1648, egumenul 
de la Argeş, ieromanahul Leonitie avea să 
achiziţioneze alte 5 „răzoare de vie” la Goleşti, cu 
suma de 20 de ughi, de la sătenii Stepan, Tudoran, 
Radu şi Stanciu”. La 24 mai 1648, Tudoran 
Tudorănescu şi fiii săi, Albu şi alţii, vindeau 
egumenului mănăstirii Argeş, Leontie ieromonah, „2 
răzoare de vie” la Goleşti, aflate lângă via mănăstirii 
Argeşului 10. Doi ani mai târziu, la 26 iunie 1650, 
sătenii din Goleşti adevereau cu zapisul lor 
egumenului Leontie despre toate moşiile şi viile 
cumpărate de acesta la Goleşti, încă de pe vremea 
lui Radu vodă Şerban La 13 mai 1653, 
Dumitrana, soţia lui Tanasie din Goleşti, împreună 
cu fiul ei Albu, vindeau egumenului Nicolae de la 
mănăstirea Argeşului „o vie în dealul Goleştilor, cu 
tot locul de împrejurul, vii şi delniţe de în silişte”, ei 
primind în schimb suma de 32 de ughi 2. Doi ani 
mai târziu, mai precis la 27 noiembrie 1655, 
Cârstea, fiul lui Ignat din Goleşti, vindea lui Vasile 
logofăt 3 pogoane de vie şi o pivniţă la Goleşti, în 
schimbul sumei de 1 000 de bani '”. 

Antonie Vodă din Popeşti (1669-1672) întărea lui 
Radu iuzbaşa de roşii din Şuici, judeţul Argeş, nişte 
vii în dealul Goleştilor d 

Stroe săpunarul din Argeş, împreună cu soţia sa 
şi cu feciorii lor vindeau, la 19 mai 168115, 

egumenului de la mănăstirea Argeş via de la 
Goleşti, aflată „din susu vii sfintei mănăstiri”, pentru 
suma de 15 ughi. La 12 mai 1682, Teodosie 
călugărul de la Corbeni-Argeş, ajungând „la vreme 
de slăbiciune şi neavând nici o căutare de către 
feciorii lui şi fiind slab şi neputincios”, a mers la 
mănăstirea de la Argeş, unde a cerut voie 
egumenului losif să locuiască într-o chilie a 
mănăstirii până la moartea sa. În semn de 
mulţumire, el a dăruit mănăstirii partea sa de vie de 
la Goleşti „cu pimniţa şi cu toate dichisele şi cu locul 
cel sterp împrejur” 16. Câţiva ani mai târziu, mai 
precis la 1 ianuarie 1687, Tudorănescu din oraşul 
Argeş, împreună cu soţia sa, Paraschiva, avea să 
dăruiască egumenului loasaf de la mănăstirea 
Argeşului o vie în dealul Goleştilor „însă răzoare 11 
şi pimniţa şi cu alte dichise”, ca să le fie spre 
pomenire, lor şi părinţilor lor A 

La 23 ianuarie 1716, mitropolitul Ţării Româneşti, 
Antim Ivireanul, dădea carte de întărire egumenului 
mănăstirii de la Argeş, chir Ghenadie ieromonah, 
„ca să aibă a stăpâni doao vii care sunt în dealul 
Goleştilor, pe Topolog”18 Acestea fuseseră 


cumpărate de egumen de la Pârvu Suiceanu şi de 
la Eupraxia, soţia lui lon Buicoiul, şi de la popa Stan 
din Goleşti. In acelaşi an, la 7 aprilie, Nicolae 
Ţării 


Mavrocordat, primul domn fanariot al 

Curtea Conacului de Golești - Muzeul Viticulturii şi Pomiculturii (secție înființată din 1966) 


Restituiri Pitești nr. 1/2019 


9 — 


Studii 


Româneşti, întărea egumenului Ghenadie de la 
mănăstirea Argeşului „3 răzoare de vie din dealul 
Goleştilor, de pe Topolog”, cumpărate de la popa 
Stan din Goleşti, ginerele lui lon Buicoiul, pentru 
suma de 34 de taleri. Domnitorul fanariot i-a mai 
întărit lui Ghenadie ieromonah alte 6 răzoare de vie, 
„tot acolo alăturea”, cumpărate de la popa Badea 
Şchiopul din Goleşti, cu suma de 13 taleri, precum 
şi alte 3 răzoare de vie, cumpărate de Ghenadie de 
la Eupraxia (Praxia), soţia lui lon Buicoiul din 
Goleşti, cu 15 taleri. Alte 8 răzoare, întărite de 
Nicolae Mavrocordat, fuseseră achiziţionate de 
egumenul Ghenadie de la Pârvu Şuiceanu, cu suma 
de 46 de taleri19. 

La 3 aprilie 1768, Tudor cupeţul (negustorul) şi 
fratele său lordache, fiii lui Badea cupeţul din Argeş, 
făceau schimb de vii cu egumenul Damaschin de la 
mănăstirea Argeş. Cei doi fraţi au dat egumenului 
„un loc de vie fiind aproape de via mănăstirii”, 
preţuită la 55 de taleri, primind în schimb o altă vie 
„în dealul Bărbăteştilor”, în valoare de 20 de taleri, 
la care egumenul adăuga 15 taleri şi 2 boi în valoare 
de 20 de taleri. Doar un răzor de vie mai păstrau cei 
doi fraţi, el fiind dat, mai înainte, de zestre surorii lor 
Despa 0, 

La 12 noiembrie 1795, popa Hristea din Argeş 
vindea lui chir losif, episcop al Argeşului, 3 răzoare 
de vie părăsite, aflate „în cuprinsul vii sfintei 
episcopii ce este la Goleşti”, pentru suma de 8 
taleri2l. Doi ani mai târziu, la 20 iulie 1797, Manda 
preoteasa, soţia preotului Mihai din oraşul Argeş 
vindea episcopului losif „un loc de la Goleşti, ce este 
din poarta vii episcopii la vale, în preţ de bani taleri 
22 şi parale douăzeci”22. În aceeaşi zi, Nicolae şi 
lon, fiii lui Pătru Pinţoiu din Argeş vindeau episcopiei 
Argeşului „trei locuri de vie la Goleşti, însă un loc în 
grădişu vii episcopii lângă cramă, de stânjeni noao 
şi trei cirice latu”, pentru suma de 42 de taleri şi 20 
de parale23. 

La 30 august 1797, preotul Niţu din Argeş vindea 
episcopului losif două locuri la Goleşti, „la via sfintei 
episcopii”, însă „un loc cu pruni, de către crama 
sfintei episcopii”, iar celălalt loc „alăturea, cu viţă 
părăsită, de stânjeni treisprezece latu şi lungu”. 
Pentru cele două locuri vândute popa Niţu a primit 
suma de 60 de taleri24. Un an mai târziu, la 12 
septembrie 1798, Ştefan diacon din Goleşti, fiul 
popei Ştefan, vindea lui losif Argeşeanul „o viişoară, 
răzoare 14, în cuprinsul îngrădişului viei sfintei 
episcopii”, pentru suma de 210 taleri2S. În sfârşit, la 
19 octombrie 1801, Mihăilă, fiul lui Cristea din 
Argeş, vindea episcopului losif al Argeşului via de la 
Goleşti a socrului său, popa Grigore, pentru suma 
de 16 taleri26. 

Constantin cel Mare 
şi Edictul de la Milano (313) 


prof. lonuţ Gabriel ZIDARU 


Articolul prezintă viaţa şi rolul lui Constantin cel Mare în evoluţia creştinismului primelor veacuri. Odată 
cu împăratul Constantin cel Mare (306-337) începe o nouă epocă pentru creştinismul primelor veacuri. 
Dacă în primele trei secole Imperiul Roman, sub a cărui stăpânire intrau majoritatea teritoriilor unde 
Apostolii lui Hristos predicaseră Cuvântul lui Dumnezeu, a adoptat faţă de creştinism o „atitudine ostilă ce 
mergea de la toleranță blândă sau dispreţuitoare până la persecuția cea mai făţişă şi mai violentă! „secolul 
al IV-lea aduce cu el o schimbare radicală faţă de religia creştină: încetarea persecuțiilor îndreptate 
împotriva creştinilor. Această atitudine a Imperiului Roman ridică mai multe întrebări: îşi schimbase statul, 
politica şi filosofia? Sau se schimbase ceva în Biserică? Un prim răspuns pe care îl putem da este legat de 
faptul că împărații, din persecutori, deveneau brusc „egali ai Apostolilor” şi manifestau o fidelitate riguroasă 
faţă de scrierile evanghelice, iar, în al doilea rând, ştiinţa protestantă afirmă că religia creştină s-a etatizat 
şi păgânizat, până la punctul de a trăda mesajul apostolic2. Cel care se face „vinovat” de această politică 
îngăduitoare față de creştinism este împăratul Constantin, considerat de majoritatea istoricilor „primul 


împărat creştin””. 


Constantin cel Mare (306-337) 


a).Tinereţea şi venirea la putere 
Părerile istoricilor asupra lui Constantin cel Mare 
sunt împărţite în ceea ce priveşte politica sa 
religioasă. Biserica Ortodoxă îl cinsteşte ca sfânt, 
iar cea Romano-Catolică recunoaşte meritul său 
pentru dezvoltarea creştinismului, protestanții şi unii 
cercetători văd în el doar un însemnat om politic, 
condus de interese personale şi de stat, oportunist, 
care a servit Biserica pentru a şi-o aservi. Unii 
socotesc chiar nefastă, pentru creştinism, politica lui 
religioasă. Ca dovezi, se aduc diferite măsuri şi 
acte, care ar arăta că împăratul n-a fost creştin 
adevărat: că a păstrat titlul religios păgân de 
„pontifex maximus” şi a tolerat încă păgânismul, că 
s-a botezat aproape de moarte, că a avut uneori 
atitudine echivocă între creştinism şi păgânismf. 
Totuşi, dincolo de aceste păreri, unii istorici 
apreciază în mod favorabil rolul pe care Constantin 
cel Mare l-a avut în Istoria Creştinismului. 
Constantin este în unanimitate recunoscut ca cel 
care a pus capăt persecuțiilor la care a fost supusă 
Biserica în primele trei veacuri, transformând 
creştinismul dintr-o religie ilicită într-una tolerată. 
Reputația sa de primul împărat creştin a fost 
recunoscută de către istorici, începând cu Lactanţiu 
şi Eusebiu de Cezareea până în timpurile noastre. 
Constantin cel Mare (Flavius  Valerius 
Constantinus) s-a născut la Niş (Serbia de astăzi) în 
280, ca fiul al co-împăratului Constantin Chlorus, 
ofiţer în armata romană şi al unei femei de condiţie 
socială modestă, hangiţă, Elena5. În 271-272, sub 

împăratul Aurelian, a fost membru al protectores 
(militari superiori în slujba împăratului) în est, iar 
ulterior a ajuns tribun. În 284-285 a fost praeses 
(guvernator de provincie subordonat unui 
consularis) al Dalmației. A fost prefectul pretorian al 
împăratului Maximian în 288-293. S-a căsătorit cu 
Theodora, fiica vitregă a acestuia. La 1 martie 293 a 
fost promovat la rangul de caesar. În 305, după 
abdicarea lui Dioclețian şi Maximian, se alătură 
tatălui său, în Apus. La moartea lui Constanțiu |, la 
Eburacum (astăzi, York), în Britannia (25 iulie 306), 
este proclamat împărat de către armată. În aceste 
împrejurări, Galerius, personalitatea dominantă a 
celei de-a doua tetrarhii, îl proclamă pe Flavius 
Severus augustus al Occidentului şi îl acceptă pe 
Constantin, caesar. Pentru moment, Constantin a 
acceptat dar pacea şi a treia tetrarhie nu aveau să 
dureze prea mult. La Roma, pe 28 octombrie 306, 
Maxenţiu, fiul lui Maximian, a fost proclamat împărat 
iar Maximian, care se retrăsese, se întoarce pentru 
a pretinde puterea. În condiţiile destrămării 
tetrarhiei, la conferinţa de la Carnuntum (11 
noiembrie 308), Constantin este recunoscut oficial 
caesar în Apus, iar Maxentius este declarat 
uzurpator. În înţelegere cu Licinius, noul augustus al 
Occidentului, Constantin ocupă Spania (310), apoi 
pătrunde cu armata în Italia, înfrânge forţele lui 
Maxentius la Turin, Verona şi în bătălia decisivă de 
la Podul Milvius de lângă Roma, în care Maxentius 
îşi găseşte moartea (312). Astfel, toate provinciile 
occidentale ale imperiului sunt reunite sub 
autoritatea sa”. 


1 — 

b). Convertirea lui Constantin 


la creştinism 

Convertirea lui Constantin la creştinism nu s-a 
făcut brusc, ci a constituit un proces de durată”. 
Pentru a înţelege convertirea lui Constantin la 
creştinism, ea nu trebuie socotită ca fiind totală la 
început, iar politica lui religioasă nu trebuie judecată 
numai după unele acte. Este, fireşte, greu de 
cunoscut în intimitatea ei, evoluţia lui religioasă, dar 
este ştiut că odată declarat pentru libertatea 
creştinismului, Constantin a progresat continuu, 
începând cu lupta de la Pons Milvius cu Maxenţiu 
(312) până la botezul lui, în mai 337. În acest timp, 
Constantin s-a apropiat tot mai mult de creştinism şi 
s-a lăsat tot mai mult pătruns şi influenţat de el. Este 
sigur că înainte de toamna anului 312, când s-a 
produs schimbarea lui Constantin, religia lui era 
păgână: era cultul sincretist al soarelui — So/ 
invictus, introdus de împăratul Aurelian, poate cu 
unele influenţe neoplatonice. Până la 312, 
Constantin cunoscuse desigur creştini, dar nu se 
iniţiase mai îndeaproape în religia lor. Nu se poate 
spune sigur nici despre mama lui, Elena, că era 
creştină la începută. Sintetizând evoluţia religioasă 
a lui Constantin, putem afirma că între anii 307-310, 
el se închină la mai mulţi zei, iar din anul 310, la unul 
singur: Apollo%. În acest sens, avem mărturia unui 
panegerist care i s-a adresat împăratului la Trier, 
care arată că împăratul „a vizitat cel mai frumos 





Hi Rho, literele inițiale ale numelui lisus Hristos în 
limba greacă, pe care împăratul Constantin cel Mare 
le-a primit într-o viziune dimpreună cu cuvintele "in 
hoc signo vinces" ("în acest semn vei învinge”). 

templu al lumii”, referindu-se, cel mai probabil, la 
templul lui Apollo 10. O schimbare radicală apare în 
evoluţia credinţei lui Constantin începând cu anul 
312. El nu a repudiat dintr-o dată moştenirea 
păgânismului, continuând să considere soarele ca 
mediator vizibil între Dumnezeul suprem şi oameni, 
dar înclina tot mai mult spre creştinism!!. 
Apropierea sa de creştinism este pusă pe seama 
unei viziuni pe care ar fi avut-o Constantin înaintea 
luptei cu rivalul său, Maxenţiu, de la Podul Milvius 
(la 13 km. de Roma, undeva lângă Tibru) 12. 
Relatarea acestei viziuni o găsim la Eusebiu de 
Cezareea, în lucrarea sa- Despre viaţa lui 
Constantin: „Şi cum şedea împăratul înălțând 
astfel rugăciune stăruitoare, i s-a arătat un semn cu 
totul fără de seamăn de la Dumnezeu. Era cam pe 
la ceasurile amiezei, când ziua începuse să scadă şi 
Constantin a văzut cu ochii săi pe cer deasupra 
soarelui, semnul de biruință al crucii, făcut din 
lumină, şi deasupra o inscripţie: întru acesta vei 
învinge, după care la vederea unei asemenea 
privelişti şi el şi întreaga armată care îl însoțea în 
expediţie şi asistase la minune au fost cuprinşi de 
frică. Constantin... era descumpănit, neputând să-i 
priceapă tâlcul. Or, tot cugetând la ea, iată că s-a 
lăsat noaptea, fără să prindă de veste. Şi în timpul 
somnului i s-a arătat Hristos, Fiul lui Dumnezeu, cu 
semnul văzut de el pe cer şi i-a poruncit ca semnul 
ce i s-a arătat pe cer să-l facă şi să-l folosească spre 
ajutor ori de câte ori va avea de luptat cu duşmanii. 
A doua zi a împărtăşit prietenilor săi taina şi a pus 
să-i facă semnul, care îl văzuse pe cer şi l-a pus pe 
scuturile şi steagurile armatei câştigând bătălia '*. 
Şi Casiodor aminteşte în /storia Bisericească 
tripartită de acest eveniment: „în mijlocul acestor 
frământări, a văzut în somn semnul crucii proiectat 
pe cerul strălucitor, erau de faţă şi îngerii care, 
minunându-se de această arătare, îi spuneau: 
Constantine, vei învinge cu ajutorul acestui semn. 
Se mai spune că i-a apărut chiar Hristos, şi că i-a 
arătat semnul crucii şi l-a învăţat să-şi facă o cruce 
asemănătoare şi să aibă în lupte acest ajutor, cu 
care va câștiga drepturile victoriei”14. 

Lactanţiu vorbeşte de asemenea despre cum 
împăratul a văzut pe cer o cruce, deasupra soarelui, 
cu inscripţia „În hoc signo vinces”!9. În urma 
acestor viziuni, împăratul a chemat preoţii creştini şi 
le-a cerut să-i vorbească despre învăţătura adusă 
de Hristos. În urma explicaţiilor preoţilor, între care 
s-a detaşat episcopul Osiu de Cordoba 15, 
Constantin „a poruncit ca, din aur şi pietre 
preţioase, bărbaţi pricepuţi să transforme semnul 
crucii, în drapel pe care l-au numit Labarum. Căci 

acest semn de luptă era mai de preţ printre celelalte 
prin aceea că îl preceda pe împărat şi se obișnuia 
să fie venerat de oşteni. Consider îndeosebi că de 
aceasta Constantin a schimbat podoaba cea mai de 
preț a Imperiului Roman în semnul crucii: pentru ca, 
văzându-l adesea şi îngrijindu-l, supuşii să se 
dezobișnuiască de obiceiul străvechi şi să considere 
Dumnezeu numai pe Acela care îl slăvea împăratul 
sau de care se foloseau ca ajutor împotriva 
duşmanilor. Căci deseori acest semn era purtat în 
fruntea tuturor liniilor de bătaie, deoarece 
presupunea, că era de mare ajutor când oştile se 
înfruntă în luptă. A hotărât aşadar şi a numit purtători 
ai drapelului, care să se îngrijească de el; sarcina 
acestora era să-l poarte pe rând pe umeri şi în felul 
acesta să lumineze întreaga oştire”! Acest 
moment dinaintea bătăliei de la Pons Milvius şi-a 
pus amprenta asupra politicii religioase pe care a 
dus-o Constantin în restul domniei sale. 

După câteva luni de la victoria asupra lui 
Maxenţiu, Constantin acordă libertate de cult tuturor 
religiilor, inclusiv celei creştine de pe tot cuprinsul 

Imperiului Roman!8. Putem afirma că întreaga 
politică religioasă a lui Constantin cel Mare a fost 
înfluenţată de momentul de la Pons Milvius. 
Împăratul a intervenit în dreptul penal, încercând să- 
Il umanizeze, înlăturând anumite pedepse care 
contraveneau spiritului creştin:  răstignirea, 
zdrobirea picioarelor, stigmatizarea19. Se 
îmbunătăţeşte tratamentul din închisori, se modifică 
legislaţia privitoare la căsătorie, la părinţii fără copii, 
la divorţ, în spirit creştin. Se pedepsesc adulterul şi 
siluirea, violul, vinderea copiilor. O altă schimbare 
are loc la nivel structural, organizarea bisericească 
urmând-o îndeaproape pe cea statală. Clericii au 
fost scutiţi de obligaţiile grele şi costisitoare ale 
funcţiunilor municipale, s-au acordat subvenţii 
importante pentru creştini, li s-a dat astfel 
posibilitatea de a se ocupa numai de slujirea 
bisericească20. 

Evenimentul cel mai important care asociază 
numele lui Constantin cel Mare de creştinism 
rămâne Edictul de la Milano din anul 313. 








Ruinele palatului imperial din Mediolanum (Milano). Palatul imperial (construit de Maximian, colegul lui 
Dioclețian) era un larg complex cu câteva clădiri, grădini, curți interioare pentru viața publică și privată a 
împăratului, pentru curie, familie și birocraţia imperială. (sursa: ro.wikipedia.org) 

Edictul de la Milano (313) 


În luna ianuarie 313, la Mediolanum, împăratul 
Constantin cel Mare împreună cu Licinus, împăratul 
Orientului, emite Edictul de libertate a creştinilor, 
care „transforma creştinismul din singura religie 
nepermisă  (religio _ilicita) într-o religie permisă 
(religio licita), protejată şi favorizată” '. Toate 
hotărârile anterioare luate asupra creştinilor au fost 
anulate. Locaşurile de cult şi averile confiscate 
creştinilor au fost retrocedate. Biserica este scutită 
de taxe. Episcopilor li se oferă sume importante de 
bani din tezaurul statului pentru ridicarea de noi 
biserici. Biserica primeşte dreptul de a elibera sclavii 
şi de a judeca pe cei care nu voiau să fie judecaţi de 
către autorităţile statului. Edictul de toleranţă dat de 
Galerius cu aproape doi ani mai înainte (30 aprilie 
311) şi care fusese semnat şi de Constantin şi 
Licinius, continuă să rămână textul de bază, ,„,charta 
libertăţii cultelor”, dar el nu fusese aplicat în 
provinciile de sub conducerea lui Maximinus Daia, 
Siria şi Egiptul, la care după moartea lui Galerius 
(311) s-a adăugat şi Asia Mică. În conferinţa de la 
Milano, Constantin şi Licinius au abrogat dispoziţiile 
restrictive ale edictului lui Galerius cu privire la cultul 
creştin şi au introdus o nouă jurisprudenţă 
referitoare la bunurile bisericii. Cât priveşte cultul 
păgân, Constantin l-a tolerat, restrângându-l treptat 
prin anumite măsuri. Cultul împăratului a pierdut 
sensul lui religios, păstrând mai mult semnificaţia lui 
politică: cinstirea autorităţii împăratului ca exponent 
al puterii Imperiului Roman, templele dedicate lui 
devin localuri publice, fără statui şi fără sacrificii. 
Cultele unite cu imoralitatea şi cu înşelătoria au fost 
interzise“. Textul Edictului de la Milano este de fapt 
o scrisoare adresată de Licinius guvernatorilor 
provinciilor controlate de el, prin care le cere să 
înceteze orice persecuție asupra creştinilor. 

Lactanţiu în lucrarea  ,„,De  mortibus 
persecutorum”(,,Despre morţile persecutorilor”) 
redă textul integral al Edictului de la Milano,,....Se 
cuvine să abolim toate restricţiile cu privire la 
numele de creştini şi să permitem de acum înainte 
oricăruia dintre cei ce nutresc voința de a urma 
religia creştinilor să o poată face în mod liber şi pe 
faţă, departe de orice temere şi tulburare din afară. 
Le-am acordat numiţilor creştini îngăduinţa deplină 
şi absolută de a-şi practica religia,.... aceeaşi 
posibilitate de a-şi cinsti religia şi credința este 
garantată şi pentru ceilalţi cetăţeni, la fel de liber şi 
complet. Mai mult, în ceea ce priveşte comunitatea 
creştinilor am crezut nimerit să  statornicim 
următoarele: după cum locurile unde obișnuiau ei să 
se adune au fost cumpărate în timp de anumiţi 
indivizi, tot aşa trebuie să li se returneze aceloraşi 
creştini fără plată şi fără nici o revendicare de 

fonduri, orice înşelăciune şi orice obstrucţie fiind 
excluse, de asemenea, chiar şi cei care le-au primit 
ca donaţie sunt obligaţi să le restituie aceloraşi 
creştini? i 

Politica religioasă inaugurată de Constantin cel 
Mare a avut şi unele urmări defavorabile. Biserica a 
avut în persoana împăratului un ocrotitor, dar, în 
acelaşi timp, şi un stăpân. Împărații s-au amestecat 
în chestiunile religioase, impunându-şi voinţa. Unii 
au susţinut arianismul, monofizismul, monotelismul. 
Desigur, ca om de stat, Constantin a facut şi unele 
greşeli, pe care istoria nu i le trece cu vederea. În 
unele din actele sale de suveran, el a pedepsit 
sângeros pentru motive de infidelitate politică şi acte 
de trădare. Astfel, fiul sau, Crispus, moştenitorul de 
drept al tronului imperial, pe care Constantin şi-l 
asociase la domnie în 317, cu titlul de <<Cezar>>, 
fiind implicat într-un complot de stat, a fost ucis în 
325; la puţin timp, sotia sa cea de a doua, Fausta, a 
fost ucisă în baia sa la Roma. În materie de politică 
bisericească, după Sinodul | ecumenic de la Niceea 
din 325 s-a lăsat influenţat de curtezani linguşitori şi 
de arieni, ceea ce a provocat confuzie în sufletele 
credincioşilor. Cu toate acestea, lui Constantin cel 
Mare trebuie să i se recunoască rolul pe care l-a 
avut, ca primul împarat creştin, care a dat libertate 
creştinismului prin Edictul de la Milano din 313. 
Convertirea sa la creştinism a dat un nou curs 
istoriei universale, prin încercarea sa de a armoniza 
interesele superioare ale Imperiului roman cu 
interesele Bisericii24. 

Referitor la convertirea lui Constantin cel Mare la 
creştinism, istoricii au diferite opinii. Unii nu-i 
recunosc acestuia o convingere religioasă în 
favoarea creştinismului, susţinând că atitudinea lui a 
venit din motive pur politice. Dându-şi seama de 
puterea în creştere a noii credinţe, vedea în ea o 
armă de a-şi păstra unitatea politică a statului. 
Imperiul Roman era constituit dintr-un conglomerat 
de popoare şi credinţe religioase diferite, iar 
creştinismul putea deveni factorul de unitate al 
statului. Constantin şi-a dat seama de victoria 
iminentă a creştinismului, şi a folosit acest lucru în 
menţinerea unităţii Imperiului. Alţi istorici contestă 
motivele politice ale îmbrăţişării religiei creştine 
susţinând că adeziunea sa la creştinism a fost din 
sinceritate. Bertrand  Lacon consideră că: 
„împăratul a îmbrăţişat sincer creştinismul încă din 
312, păstrând totodată legăturile cu adorarea 
soarelui şi cu neoplatonismul. S-a detaşat apoi 
progresiv de acestea25. Istoricii bisericeşti 
contemporani susţin convertirea reală şi din 
convingeri religioase a lui Constantin. El „aprecia în 
mod deosebit moralitatea lor (a creştinilor) şi nu 
sprijinul lor militar, numărul soldaţilor creştini din 

trupele occidentale fiind şi aşa foarte mic"26. 

În încheiere putem spune că Constantin „prototip 
al împăratului ideal” a înţeles importanţa mesajului 
adus de noua religie şi efectele benefice ale 
susţinerii ei. Bătălia de la Pons Milvius a marcat 
„dacă nu propria sa convertire, cel puţin momentul 
din care el a devenit protectorul creştinilor“! , însă şi 
dacă viziunea lui Constantin, „marele învingător 
Pepe strălucind de atâtea virtuţi, pe care i le-a dăruit 
credința28, a fost reală şi dacă a fost o legendă 
interpolată în cadrul scrierilor lui Eusebiu de 
Cezareea, ceea ce are însemnătate din punct de 
vedere istoric este politica sa de protejare a 
creştinismului, iar pe aceasta o putem observa şi 
înţelege. 


Note: 

1Jean Meyendorff, Biserica Ortodoxă ieri şi azi, trad. 
Cătălin Lazurca, Editura Anastasia, Bucureşti, 1996, p. 22. 

2Ibidem, p. 23. 

3 Jacques Le Goff, Jean Claude Schmitt (coord.), 
Dicţionar tematic al Evului Mediu Occidental, trad. Mădălin 
Roşioru, Nadia Farcaş, Denisa Burducea, Editura Polirom, 
laşi, 2002, p. 172. 

4Prof. loan Rămureanu, Istoria Bisericească Universală, 
Editura Institutului Biblic şi de Misiune al Bisericii Ortodoxe 
Române, vol. 1, Bucureşti, 1987, p.147. 

9Nicu Dumitraşcu, Cele şapte personalităţi de la Niceea 
(925), Editura Napoca-Star, Cluj-Napoca, 2001, p. 179. 

10Hans A. Pohlsander, Împăratul Constantin, trad. Mirella 
Ascente, Editura Artemis, Bucureşti, p. 36. 

Oameni din Costești 
care au luptat pentru Marea Unire 


prof. Nicolae NECȘOIU 


președinte Cultul Eroilor ,, Regina Maria” Costești, Argeș 
Maior(R) Ştefan S. Nicolae — Eroul de la Turtucaia 


Născut în satul Stârci —Costești, județul Argeș, la 
data de 22.05.1893, a decedat la data de 
09.04.1979 în același sat. În orașul Câmpulung, a 
urmat cursurile școlii normale pentru învățători, 
absolvind în anul 1915. În același oraș a continuat și 
încheiat stagiul militar, la Școala Militară de Ofiţeri în 
Rezervă - infanterie, obținând, în noiembrie 1915, 
gradul de sublocotenent. După efectuarea stagiului 
militar a fost învăţător în localităţile Richiţele şi 
Costești. La începerea războiului, a fost mobilizat și 
repartizat la Regimentul 34 Infanterie Constanţa. În 
ziua de 23 august, pe frontul de la Turtucaia, în 
momente grele pentru armata română, conducând 
Plutonul 3 din Compania a 12-a, a preluat, din 
propria iniţiativă, contraatacul,  impunându-și 

conducerea asupra tuturor unităților române de pe 
front. Pe timpul atacului a reușit să respingă forțele 
germane și bulgare. În acele zile de crâncene 
confruntări este grav rănit la ambele picioare de 
către o mitralieră inamică. Pentru această faptă 
eroică este decorat cu Ordinul Steaua României cu 
spade în gradul de cavaler și Virtutea Militară 
(Decretul nr. 626/23.07.1917 și Brevetul nr. 857 din 
aceeași dată emis de ministrul de război). Este 
decorat din nou cu Ordinul Steaua României în grad 
de ofițer în anul 1928 cu prilejul celor 50 de ani de la 
unirea Dobrogei cu România. 

În urma rănii, a fost internat în spitalele din 
Călărași (aici fiind operat), Brăila si lași (aici fiind 
îngrijit și de medici francezi). În ianuarie 1917 este 

trimis la Kiev la Spitalul „Mihail Alexandrovici ”, 
unde este operat din nou, apoi începe să se 
deplaseze cu ajutorul cârjelor. Este invitat la 
Moscova, în luna martie, acolo fiind bine primit. La 
întoarcerea în Kiev, a participat din partea armatei 
române la Adunarea de constituire a batalioanelor 
alcătuite din români, foști ostași în armata astro- 
ungară, aflați prizionieri în Rusia. În decembrie 
1918, la lași, are loc o reuniune în cinstea 
generalului Averescu, la care este invitat special de 
către acesta, oferindu-i și o poză cu dedicație și 
autograf (în care îi recunoștea meritele pe front în 
realizarea României Mari). 

În aprilie 1918, a fost pensionat ca invalid de 
război. Întors acasă la Stârci se implică în 
rezolvarea problemelor invalizilor de război din judeţ 
și constituie Societatea „General Cristescu”. Este 
ales președintele Băncii Populare Băseni și 
președintele Obștii de împroprietărire Băseni. La 
sfârșitul anului 1919, folosind privilegiul acordat 
invalizilor de război, remarcaţi în lupte, s-a stabilit la 
Constanţa, unde a concesionat bufetul gării și a 
desfășurat o bogată activitate economică, culturală 
și publicistică. Înființează Societatea Invalizilor din 
Dobrogea, cu sediul central în Constanţa, el fiind 
președintele organizaţiei. La Constanţa a fost ales 
în fruntea unor instituţii, organizații, sprijinind intens 
dezvoltarea economică, maritimă, culturală, drept 
dovadă fiind mulțumirile și aprecierile pe care i le-a 
adresat dr. Constantin Angelescu, ministrul 
Instrucțiunii Publice. A activat în domeniul 
economic, fiind ales în anul 1920 membru în 
Comitetul Sfatului Negustoresc Constanţa, iar un an 
mai târziu, fiind promovat vicepreședinte al acestei 
organizaţii. În anul 1924 este ales membru în 
Consiliul Camerei de Comerţ și Industrie Constanţa, 
ulterior fiind numit delegatul Ministerului Industriei în 
Consiliul de Direcţie al Camerei. Din anul 1927, este 
ales vicepreședinte al Camerei de Comerţ și 
Industrie Constanţa, iar din 1933 până la 24 ianuarie 
1938 președinte; concomitent cu această ultimă 
funcţie a fost și membru în Consiliul de Conducere 
al Uniunii Camerelor de Comerţ și Industrie 
București. În aceste funcţii, a susţinut și realizat 
multe edificii și activităţi, a dezvoltat activitatea 
maritimă, a construit portul pescăresc, a 
achiziționat diverse vase moderne (vapoarele de 
pasageri “Transilvania” și "Basarabia” fiind cele mai 
moderne din bazinele Mării Negre și Mării 
Mediterane). A susținut și organizat numeroase 
conferințe la Academia Populară din Constanţa, 
fiind un bun conferenţiar. În anul 1935, a făcut parte 
din delegaţia ţării noastre (compusă din 3 
persoane), la un Congres Internaţional pe probleme 
economice, desfășurat în capitala Franţei. La acest 

congres au participat 58 de state, ofițerul Ștefan 
Nicolae beneficiind de toată atenţia din partea 
președintelui Franţei, dl. Albert Lebrun, care l-a 
primit personal, l-a prezentat soției și l-a felicitat 
pentru eroismul de la Turtucaia. 

La sfârșitul anilor 1930, la cererea ministrului 
agriculturii, prof. univ. dr. Nicolae Cornăţeanu, a 
elaborat un program de organizare a pescuitului, 
fiind ales preşedintele Sindicatului Pescarilor din 
Delta Dunării și de la Marea Neagră. În același timp, 
a existat o iniţiativă de înființare în Constanţa a unei 
societăți româno-germane pentru modernizarea și 
dezvoltarea pescuitului maritim (aceasta consta în 
înființarea unui port pescăresc în partea de nord a 
orașului Constanţa, construcția unor depozite 
frigorifice și a unei fabrici de conserve, locuinţe 
pentru angajaţi și pescari, dar și creșterea nivelului 
de pregătire al pescarilor), fiind propus pentru 
preluarea conducerii acestei societăți. În scopul 
constituirii acesteia au existat patru întrevederi, 
două la Ministerul Agriculturii și două la Ambasada 
Germaniei, dar evoluția războiului a anulat aceasta 
initiativă. 

Veteranul și invalidul de razboi Ștefan Nicolae a 
fost un mare iubitor de cultură, fiind un colectionar 
de carte și numismatică, o parte din vasta sa 
colecție numismatică fiind donată Muzeului 
Judeţean Argeș, restul aflându-se în patrimoniul 
Muzeului Naţional de Istorie. În perioada comunistă 
este marginalizat, iar o parte însemnată din viaţă o 
petrece în satul natal, unde este și înmormântat. 
Pentru aceste fapte, își va găsi, cu prisosinţă, un loc 
în paginile Enciclopediei Argeșului și Mușcelului, dar 
și respectul și omagiul nostru, în Anul Centenarului. 

Biserică și cultură 
în secolul fanariot 


Despre rolul cultural al Bisericii Ortodoxe 
Române în istoria noastră sunt multe volume deja 
scrise și multe altele așteaptă lumina tiparului. 
Primele instituții de învățământ, primele tipărituri, 
primele manuscrise, primele manuale școlare, 
primele spitale (bolnițele) și multe altele au apărut şi 
au existat datorită bisericilor și mânăstirilor ortodoxe 
din ţările române. Prin eforturile comune ale 
preoților și călugărilor, ale boierilor și domnitorilor și 
ale tuturor celor care au putut ajuta, prin traducerea 
și tipărirea de cărţi în limba română s-au pus, 
treptat, bazele limbii literare românești. De 
asemenea, primele lucrări laice despre care știm 
aparţin tot slujitorilor bisericii. Demn de remarcat 
este și sprijinul pe care ortodoxia din principate l-a 
oferit bisericilor creștine ortodoxe străine prin 
tipărituri, ajutoare materiale și duhovnicești (au 
apărut în Țara Românească și Moldova cărţi în 
greacă, arabă, gruzină, bulgară etc.). 

Pe toată durata secolului fanariot, scaunul 
mitropolitan al Ungrovlahiei a fost ocupat de 12 
vlădici, jumătate români și jumătate greci; la 
Râmnic, întâlnim doi greci, la Buzău cinci greci şi 
șase români. Mult mai rezistentă la influența 
orientală este biserica ortodoxă din Moldova care a 
avut ocârmuitori doar doi greci și aceștia doar în 
condiții speciale, după cum vom aminti mai la vale. 
Aici, în multe privinţe și timp de mulţi ani la rând, se 
simte influența monahismului rus (de altfel, influența 
a fost și dinspre Moldova către Rusia), dovadă și 
câţiva ierarhi români care se retrag acolo: Antonie al 
Moldovei,  Misail al Buzăului, Pahomie al 
Romanului. Cu toții rămâneau în funcţie până la 
moarte sau până când se retrăgeau, nemaifiind 
schimbaţi după bunul plac al domnitorilor. Nu putem 
să nu amintim însă situaţia mânăstirilor închinate 
care, printre altele, a adus în principate o mulţime de 
călugări greci care fie au devenit egumeni, fie au 
avut slujbe în școli sau altele oferite de boierii și 
domnitorii din Țara Românească și Moldova. În 
majoritatea acestor lăcașuri închinate, slujbele 
religioase se oficiau în limba greacă. 

Dintre primii mitropoliți de la București, Daniil, 
ales la 19 august 1719, a manifestat o deosebită 
grijă pentru restaurarea mânăstirilor și bisericilor pe 
care le păstorea, precum și pentru activitatea 
editorială. Unul dintre succesorii săi, marele 

mitropolit Neofit Cretanul (1738-1753), a fost pe 
deplin implicat în viața socială a poporului pe care 
era ales să îl îndrume din punct de vedere spiritual. 
Este "ispravnic al dascălilor”, fiind însărcinat de 
domnitorul Grigore Ghica cu reorganizarea 
învățământului și cu supravegherea acestuia; 
înființează școala de la Pătroaia (gratuită pentru fii 
de ţărani); înființează și contribuie la biblioteca 
Mitropoliei; tipărește aproape toate cărţile de slujbă 
creștină. Mitropolitul Neofit Cretanul culege 
obiceiuri, inscripţii și alte însemnări culturale în 
călătoriile sale, se implică activ în desființarea 
rumâniei din 1746, dând el însuși un astfel de 
exemplu și joacă un rol activ inclusiv în 
evenimentele politice care au dus în 1753 la 
schimbarea domnitorului Matei Ghica. 

Din hrisovul domnitorului muntean Mihai 
Racoviţă, datat 1 septembrie 1741, cuprinzând 
cheltuielile cu dascălii ţării, aflăm că existau în Ţara 
Românească umătoarele posturi de profesori: un 
dascăl de filosofie, doi de gramatică, unul de limba 
italiană, doi de slavonă şi unul de greacă în 
Bucureşti; un dascăl de greacă la Focşani; câte unul 
de slavonă la Buzău, Râmnic, Târgovişte, 
Câmpulung şi Slatina şi un dascăl de greacă la 
Craiova. La jumătatea veacului al XVIII-lea (1749), 
Grigore Ghica, domn în [ara Românească, 
porunceşte ca pentru şcolile existente înainte de 
începutul domniei lui să se rânduiască ispravnici şi 
să se afle sub supravegherea mitropolitului. 
Perioada era una însă destul de grea pentru dascălii 
din principat, care, după cum o dovedesc 
documentele vremii, îşi luau salariile cu mari 
întârzieri. Din acest motiv, la 23 octombrie 1752, 
Matei Ghica, domn al Ţării Româneşti, decide ca 
mitropolitul Neofit să se ocupe de plata acestora, 
bisericile obţinând scutiri de taxe şi impozite în 
schimbul prestării acestui serviciu. 

Tot în această perioadă se remarcă extraordinara 
personalitate a episcolui Damaschin al Râmnicului 
care păstorește pe durata Olteniei austriece, fiind 
pus sub autoritatea mitropolitului sârb de la Belgrad. 
Damaschin traduce în limba română aproape toate 
cărţile de slujbă, însă tipăreşte puţine dintre ele, 
restul fiind publicate și răspândite vreme de un secol 
de urmașii săi. Unul dintre aceștia, Climent, după 
revenirea Olteniei la Țara Românească, se ocupă 

de reorganizarea episcopiei, fiind cunoscut ca un 
mare ctitor și restaurator de lăcașuri sfinte. În a 
doua parte a secolului al XVIll-lea, episcopia 
Râmnicului își intensifică activităţile culturale sub 
conducerea episcopilor Grigorie, Partenie, Chesarie 
și Filaret. Episcopia Râmnicului s-a îngrijit adesea, 
dar mai ales pe durata păstoririi ei de către 
episcopul Grigorie Socoteanu de preoții și 
credincioșii ortodocși din Transilvania, rămași fără 
cârmuitor duhovnicesc între anii 1700 și 1761. 

Episcopul Chesarie al Râmnicului se preocupă de 
restaurarea și îmbunătăţirea lăcașurilor de cult; de 
învățământ, având două școli în grijă, aflate pe 
lângă metocurile Episcopiei Bucureşti și Obedeanu 
Craiova; de tipărituri, lucrând asiduu la Mineie 
(1776-1779), pe care le tipărește pentru prima dată 
în limba română, pentru lunile octombrie-martie 
(restul sunt tipărite de urmașul său Filaret în 1780). 
Din colectivul care a lucrat la Mineie făceau parte 
ierodiaconul Anatolie, lordan Capadochianul, 
monahul Rafail, ei lucrând și pe baza unor texte mai 
vechi aparținând lui Dosoftei, Damaschin, Radu 
Greceanu. În unele prefețe ale Mineielor, Chesarie 
face referiri bogate la istoria poporului român, din 
cele mai vechi timpuri, stăruind asupra originii latine 
a limbii române. Chesarie scrie despre începuturile 
statale medievale și ale zidirii primelor mânăstiri; 
despre epoca traducerilor cărţilor în română, 
insistând asupra domniilor lui Matei Basarab și 
Constantin Brâncoveanu. Episcopul Filaret, urmașul 
lui Chesarie, este cel care, în 1787, tipăreşte la 
Râmnic gramatica românească a lui lenăchiţă 
Văcărescu. Biserica domnească din Pitești are în 
posesia sa mineiul din august 1780, editat de 
episcopul Filaret, care deține o însemnare de foarte 
mare importanţă pentru învățământul din Pitești, în 
care se aminteşte de loan, dascăl în Pitești, care 
face școală lângă biserica Sf. Gheorghe, în casele 
lui Manu Cojocaru, în 1784: 


Aici au însemnat robu(l) lui Dumnezeu loan, 
dascăl de Pitești, sub Filaret, fiindcă am învăţat copii 
de orași și am făcut școală aici în oraș. S-au pus 
aici, ca să fie spre încredințare la cei ce vor citi cum 
că așa au fost. lar cel ce nu va crede, pârâși să aibă 
pe sfinţii îngeri și pe marele mucenic Gherghie, a 
cărui pomenire săvărșim și iaste hram aici la 
această biserică domnească. Și eu am învăţat copii 
aproape de această sfântă biserică, în casa Manului 
Coj(ocaru). Deci am scris, ca să să ţie minte, aicea 
într-această foae. 1784, august 6. 

(Octavian Dărmănescu, Biserica Domnească Sf. 
Gheorghe din Pitești, Pitești, 2017, ediţie 
electronică, p. 102, nota 681) 

Un eveniment de mare importanţă pentru 
ortodoxia românească se produce în 1774, când, la 
13 iulie, generalul rus Petru Saltâkov, dăruiește 
catedralei mitropolitane din București, moaștele 
Sfântului Dimitrie Basarabov. Doi ani mai târziu, în 
1776, la cererea domnitorului Alexandru Ipsilanti, 
patriarhul ecumenic Sofronie al ll-ea și sinodul 
acordă mitropolitului Grigore al II-lea și urmașilor săi 
titlul de "locţiitor al scaunului din Cezareea 
Capadociei”. Grigore al II-lea se implică, la porunca 
lui Ipsilanti, în procesul de reorganizare a 
învățământului din Țara Românească și 
coordonează tipărirea a aproape patruzeci de cărţi 
românești de slujbă și învățătură. Sunt remarcate de 
izvoarele istorice activităţile culturale deosebite ale 
tipografilor Iordache Stoicovici, Stanciu Tomovici, 
Dimitrie Petrovici, Constantin  Râmniceanul, 
ieromonahilor Grigorie și Macarie. Tot acum sunt 
ctitorite bisericile bucureștene Sf. Nicolae Vlădica și 
Oborul Vechi. 

Alexandru Ipsilanti se ocupă şi de reorganizarea 
şcolii de la Sf. Gheorghe unde, în locul dascălului 
Popa Florea, mort între timp, ţineau cursuri doi 
români, Constantin şi Dragomir, mai multor ucenici, 
inclusiv străini. Despre importanţa dascălilor şi a 
învăţământului pentru viitorul Ţării Româneşti în 
concepţia domnitorului fanariot ne vorbeşte însuşi 
documentul emis de acesta prin care Ipsilanti pune 
mai presus de orice siguranţa materială a 
profesorilor, considerând-o esenţială pentru 
succesul activităţii lor. Politica va fi continuată de 
domnitorii fanarioți şi în secolul al XIX-lea, dovadă 
fiind şi hrisovul din 4 iunie 1813 prin care preoţii din 
Bălineşti-jud. Muscel care erau învăţători obțineau 
unele scutiri de natură fiscală. 

Spre finalul secolului al XVIII-lea, mai precis în 
data de 18.10.1793, a fost înființată episcopia 
Argeșului (județele Argeș și Olt), Mitropolia 
păstorind de acum judeţele Ilfov, Ialomiţa, Prahova, 
Dâmbovița, Vlașca, Teleorman și Muscel. 
Mitropolitul Dositei Filitti reface unele monumente 
de cult și școli în care toţi cei care primeau taina 
hirotoniei învățau măcar jumătate de an pe lângă 
Mitropolie (hrisovul lui Alexandru Ipsilanti din 1797, 
școala a existat până în 1847). 

Reţinem pentru finalul de secol XVIII colaborarea 
foarte bună tipografică între Constantin Hagi Pop 
din Sibiu și episcopul losif al Argeșului. Colaborarea, 
de-a lungul timpului, îl va include și pe fiul 
negustorului sibian, Zenovie, precum și pe medicul 
loan Piuariu Molnar. Retipărirea Mineielor la 
începutul secolului al XIX-lea, la Pesta și mai apoi la 
Neamţ, precum și a altor lucrări religioase și laice 
este doar un exemplu. Episcopul losif înființează în 

1797 la mânăstirea Antim din București o școală 
pentru pregătirea candidaţilor la preoţie. Mai existau 
școli la episcopie, la Slatina și la schitul Buliga din 
Pitești. Planul lui Iosif de a înființa, împreună cu 
episcopul Costandie Filotti al Buzăului, o școală de 
muzică psaltică, din păcate, a eșuat. Episcopul losif 
a ctitorit și restaurat multe mânăstiri și biserici, dintre 
care amintim: biserica de lemn din Brezoi (Vâlcea), 
mânăstirea Argeș, Biserica Bătusari din Argeș 
(ctitorie a lui Petru Cercel), bisericile din Galeș și 
Săliște (jud. Argeș), refacerea schitului de la Corbii 
de Piatră. 

Bogatele activități editoriale ale perioadei de final 
a stăpânirii fanariote în principatele românești sunt 
realizate de Mitropolie și cu ajutorul unor oameni de 
mare valoare intelectuală și morală, dintre care 
amintim pe arhimandritul Grigorie Râmniceanul 
(viitor episcop de Argeș), călugării Gherontie şi 
Grigorie (viitor mitropolit), tipografii Dimitrie Petrovici 
Bucureşteanul, Dimitrie Mihailovici Râmniceanul, 
Stanciu Tomovici Bucureșteanul. După războiul 
ruso-turc dintre 1806 și 1812 și păstoririle 
mitropoliţilor greci Ignatie şi Neofit, mai preocupați 
de sprijinirea luptei politice greceşti decât de 
credincioșii români, conducerea Mitropoliei este 
încredințată românului Dionisie Lupu, cel care reia 
activităţile culturale ale vrednicilor săi înaintași. 

Tot atunci, chiar dacă majoritatea şcolilor din Ţara 
Românească nu au fost închise, domnitorul 
Caragea a considerat necesar să reorganizeze 
activitatea acestora, mai întâi în 1814 şi apoi din 
nou, în 1816. Poruncile conducătorului fanariot 
vizau în special şcoala domnească Sf. Sava. Aici 
urmau să se predea litere, ştiinţe şi limbi străine, 
şcoala beneficiind de medic plătit; examenele se 
susțineau la 1 decembrie şi la 1 aprilie, iar elevii 
sârguincioşi primeau premii. În hrisovul domnesc se 
fac referiri, pentru prima dată la componenta morală 
a viitorului profesor, care trebuia „să fie de o 
conduită bună şi nebănuită şi să aibă credinţă în 
religie”. Tot acum pentru prima dată este introdus 
dreptul ca materie de studiu. Primul profesor de 
drept al Academiei de la Sf. Sava a fost marele 
clucer Nestor. 

Tot din timpul domniei lui loan Caragea ni s-a 
păstrat regulamentul de funcţionare a şcolii greceşti 
din capitala Ţării Româneşti. Pe lângă datoriile 
profesionale, morale şi cetăţeneşti de care trebuiau 
să dea dovadă profesorii, regulamentul din vremea 
lui Caragea conţinea norme de conduită şi pentru 
supraveghetorii numiţi ai şcolilor, precum și 
obligaţiile şi drepturile celor care reprezentau 
obiectul principal al activităţii educative: elevii. 
Aceştia respectau, fie că erau români sau străini, 

regulamentul şcolar, profesorii şi supraveghetorii, 
erau pedepsiţi în funcţie de gravitatea faptelor 
comise, aveau îndatorirea de a participa la sfânta 
liturghie, aveau dreptul de a se retrage şi înainte de 
absolvirea cursurile, primind atestat cu toate 
rezultatele obţinute până atunci. Cea mai 
importantă reglementare cu privire la elevi era 
aceea că aceştia, indiferent de clasa socială, erau 
consideraţi egali. La cursurile ţinute la Sf. Sava 
puteau asista şi alte persoane, chiar dacă nu erau 
înscrise ca elevi, indiferent de vârstă, dacă 
respectau regulamentul şcolii. Forma de evaluare a 
elevilor este cea finală, la sfârşitul ei elevii primind 
certificate care să le ateste reuşitele şi deprinderile 
profesionale. Un lucru demn de remarcat este că 
examinarea finală nu se realiza de către profesorii 
din şcoală, consideraţi a nu fi imparţiali, ci de către 
profesori de la alte şcoli. 

După cum aminteam mai sus, Mitropolia 
Moldovei este singura instituție la vârful căreia nu a 
pătruns elementul grec; mitrolopoţii erau aleşi de 
Divan, cei patru vlădici fiind membri ai acestuia, iar 
metropolitul președintele său. Nichifor, singurul 
mitropolit grec ales de divan cu condiţia "ca după 
dânsul altul străin să nu mai fie” a organizat 
tipografiile din lași și Rădăuţi (în lași mai exista una 
privată a lui Duca Sotiriovici). În acești ani au fost 
tipărite la lași și câteva cărți în limba arabă datorate 
activităţii patriarhului Silvestru al Antiohiei (tipografia 
arabă de la mânăstirea Sf. Sava din lași). 

Domnitorul Grigore al ll-lea Ghica decide 
împreună cu divanul să fie înfiinţate școli, pe lângă 
cea din lași, și la celelalte trei episcopii din Moldova 
și să fie plătite lefurile dascălilor dintr-o dare 
specială a preoţilor pentru școli, aceștia din urmă 
fiind scutiți de bir. În 1749, apar școli noi ieșene în 
cadrul bisericilor Sf. Nicolae, Sf. Vineri și Sf. Sava. 
La jumătatea veacului al XVIII-lea, se impune figura 
venerabilă a mitropolitului lacob Putneanul de 
numele căruia se leagă, printre multe altele, 
restaurarea mânăstirii Putna, editarea de cărţi în 
limba română, educarea copiilor prin şcoală 
(înființarea școlii Episcopiei Rădăuţilor și tipărirea 
unui bucvar în 1755). 

Pe durata conducerii mitropoliei de către Gavriil 
Calimachi și lacob Stamati, biserica creștină din 
principat cunoaște o perioadă de liniște și sporire 
culturală și duhovnicească. În 1761, sub 
îndrumarea mitropolitului Gavriil se încep lucrările la 
o nouă catedrală în lași, având hramul Sf. Gheorghe 
(azi mitropolia veche). Sunt tipărite o gramatică 
românească (1770) şi o pastorală împotriva luxului 
(1781); la activitatea tipografică remarcându-se 
Grigore Stan Brașoveanul și Mihail Strilbiţchi, care 
în 1785 își înființează propria sa tipografie. 

Mitropolitul Gavriil sprijină activitatea 
duhovnicească și culturală a starețului Paisie, care 
în 1763 se reîntoarce în principate, după 17 ani 
petrecuţi la muntele Athos, cu ucenicii săi (peste 60 
de persoane) și cărora le dăruiește mânăstirea 
Dragomirna. Marele duhovnic și om de cultură, 
starețul Paisie, a voit să imprime vieţii monahale o 
organizare mai deosebită pe care o aflăm şi noi din 
textul  Asezământului trimis spre aprobare 
mitropolitului Gavriil, din care remarcăm, printre 
altele: 


Toate trebuie să fie comune. Egumenului îi revine 
sarcina de a purta de grijă de nevoile fiecăruia. 
Dacă monahii îi vor da ascultare cu adevărat pentru 
mântuirea lor, între frați se va alcătui o astfel de 
unitate a inimilor și a minţilor că orice gânduri de 
pizmă, dușmănie și altele asemenea nu vor mai 
avea loc. Cel ce intră în comunitate trebuie să știe 
de la bun început că toţi, începând cu egumenul, 
sunt supuși regulii de a nu avea nici o posesiune 
personală. Ascultarea este fundamentul esenţial al 
vieţii monahale. Aceasta înseamnă părăsirea voilor 
proprii și efortul de a împlini poruncile lui Dumnezeu 
și de a sluji pe fraţi ca pe Domnul Însuși. Obligaţiile 
egumenului sunt: să studieze Scriptura și scrierile 
patristice, ca să nu îndrăznească să dea fraților 
învățături proprii; să fie pentru toți exemplu de 
smerenie și iubire; să nu acționeze fără sfatul fraţilor 
celor mai experimentați în căile vieţii duhovnicești; 
să adune obștea pentru a hotârî împreună lucrurile 





Biserica Domnească 
din Curtea de Arges, 
acum un secol 
(sursa: 
imagoromaniae.ro) 












importante; să menţină între fraţi pacea, unitatea și 
legătura dragostei. Slujbele în biserică să urmeze 
tipicul athonit. Toţi, fără excepţie, în afară de cei 
trimiși cu ascultări sau de cei împiedicaţi de vreo 
boală, sunt obligaţi să participe integral la slujbele 
liturgice. Masa este comună, egală pentru toți, cu 
excepția blonavilor, care, cu toate acestea, sunt 
invitaţi, pe cât este cu putinţă, să ia masa împreună 
cu fraţii. În chilie, fraţii trebuie să-și săvârșească 
fiecare pravila, să citească scrierile Sfinţilor Părinţi 
și să se îndeletnicească cu lucrul de mână. 
Ascultările se îndeplinesc cu binecuvântarea 
egumenului, în tăcere și în rugăciune. Noul egumen 
trebuie să fie ales dintre călugării obștii și nu poate 
fi trimis sau numit din afară. El trebuie să știe 
grecește, slavonește și românește, spre a fi în 
măsură să conducă o comunitatea multinațională. 
(apud Valentina Pelin, Paisianismul în contextul 
cultural și spiritual sud-est și est european (secolele 
XVIII-XIX), lași, Editura Doxologia, 2017, pp. 81-82) 


După anul 1775 când nordul Moldovei (Bucovina) 
este cedat de Imperiul Otoman celui Austriac, 
Episcopia Rădăuţilor devina sufragară mitropoliei 
sărbești de la Carloviţ, în timp ce temător de 
eventuale represalii, starețul Paisie și cei peste trei 
sute de ucenici sunt primiţi la mânăstirea Secu, 
pentru ca mai apoi marelui duhovnic să i se ofere, 
spre păstorire, în 1779, Mânăstirea Neamţ. 
Activitatea tipografică, culturală și duhovnicească 
extraordinară a lui Paisie și a obștii sale a produs o 

revigorarea a vieţii duhovnicești și o răspândire a 
culturii scrise în limbile naţionale ale spațiului 
ortodox fără precedent; realitate care l-a făcut pe 
Nicolae lorga să folosească pentru prima dată în 
istoriografie termenul de "paisianism”. 

După moartea mitropolitului Gavriil Calimachi, 
domnitorul fanariot Alexandru III Mavrocordat pune 
stăpânire pe bunurile acestuia, așa cum se mai 
întâmplase și altădată și sprijină numirea ca 
mitropolit a grecului lacob, egumen la Mânăstirea 
Barnovski din lași. Puternica rezitență românească 
dejoacă planurile domnitorului, care decide în cele 
din urmă înscăunarea favoritului său ca episcop de 
Roman și numirea ca mitropolit a fostului, de acum, 
episcop al Romanului Leon Gheucă. Urmașul 
acestuia din urmă, lacob Stamati (fost episcop de 
Huși), duce atât o politică culturală (prin tipărituri şi 
refaceri de monumente bisericești), cât și una 
socială (ajută preoţii care aveau greutăţi financiare 
și tot astfel și unele dintre fiicele de boieri care 
aveau nevoie de zestre pentru a se putea căsători). 
De remarcat că pe durata activitații sale la mitropolie 
este refăcută tipografia din lași și publicat romanul 
moralizator al lui Bhaltazar Gracian- Chiril și 
Andronicus. 

În același spirit, pe vreme cât păstorea Episcopia 
Romanului, Leon Gheucă a strâns o biblioteca 
importantă și și-a propus să tipărească inclusiv 
lucrări laice. Cu toate greutăţile și nesiguranţele 
politice, economice, sociale și chiar morale ale 
perioadei, viața monahală din principate a cunoscut 
o revigorare continuă. Putem aminti călugări sporiți 
cum sunt starețul Vasile de la Poiana Mărului, 
starețul Paisie, starețul Gheorghe de la Cernica şi 
Căldărușani, cu toţii trecuţi în rândul sfinților de 
Biserica Ortodoxă Română. Cu ajutorul lor și al 
celor care i-au cunoscut, sprijinit și al celor care i-au 
urmat și le-au continuat activităţile, perioada 
studiată de noi ne-a lăsat moștenire culturală sute 
de manuscrise și cărți. 

Cu rol statistic, situația cerută de exarhul Gavriil 
Bănulescu în 1810 ne arată pentru principatele 
române următorul tablou social: 24 orașe, 2417 
sate, 204 mânăstiri și schituri, 3105 biserici, 1034 
călugări, 45 protopopi, 5794 preoți, 203 de mânăstiri 
și schituri, 2313 biserici, 1860 călugări, 45 
protopopi, 4229 preoţi și 733 diaconi (Moldova). 

De o mare importanţă pentru istorici, filologi, 
precum și pentru pasionaţii de istoria literaturii 
române vechi și a învățământului este studiul lui 
Constantin Erbiceanu: "Bărbaţii culţi greci și români 
și profesorii din academiile din lași și București din 
epoca zisă fanariotă (1650-1821)'. Marele om de 
cultură român evidenţiază importanța academiilor 

din lași și București pentru dezvoltarea 
învățământului și a culturii atât în spaţiul românesc, 
cât și în cel oriental și pe baza cercetărilor sale ne 
oferă o listă a acestor bărbaţi învățați cărora istoria 
noastră le datorează atât de mult. Marea majoritate 
a acestora îşi făcuseră studiile în Italia, mai puţini în 
Franța şi Germania; din cele 141 nume culese de 
Erbiceanu, 15 erau 'titrați în litere”, 10 doctori în 
filosofie, 12 în medicină, alţi 10 erau filosofi deja 
reputați. 

Dintre toți aceștia, amintim câteva nume: 
Sevastos Chimenitul, conducător al Academiei de la 
Sf. Sava (1689-1702), dascăl al copiilor lui 
Brâncoveanu, autor al mai multor manuscrise care 
ni s-au păstrat; loan Cariofil, fraţii Lihudi, Dionisie 
Muselim (pe care Brâncoveanu îl repune în funcția 
de patriarh la Constantinopol), Antim Ivireanul, 
Hrisant Notara, Dimitrie Procopiu (secretar al lui 
Mavrocordat, a fost trimis de acesta la Padova unde 
a învățat medicina, pentru ca mai apoi să devină 
dascălul și medicul de curte al lui Constantin 
Mavrocordat); Ilie Miniat (considerat cel mai mare 
predicator ortodox al vremii sale); Alexandru 
Turnavitu, Nicolae Cercel, Chesarie Daponte, 
Manasi lliade, Constantin Caraioan, Lambru 
Fotiade, Atanasie Hristodul, Gheorghe Ghenadie, 
fraţii Tunusli, Daniile Filipide, Dionisie Fotino, 
Alexandru Amira și mulţi alții. 

În ultimele decenii ale secolului al XIX-lea, 
principatele române se deschid către Occident şi 
culturile și civilizaţia acestuia. Dincolo de obiceiuri și 
comportamente, schimbări importante se pot 
observa și în ceea ce privește învățământul. Boierii 
moldoveni și munteni își trimit odraslele atât în ţările 
vestice, cât și în școlile cu profil occidental din Sibiu 
și nu numai. Spre exemplu, marele boier oltean 
Barbu Știrbei cere ajutorul lui Hagi Constantin Pop, 
negustorul sibian, pentru a găsi un dascăl de 
franţuzește. 


14 Septemvrie 1780. B. Știrbei, Serdar. Fiindcă 
prea dorescu ca să învăţu carte franțuzească, și aici 
dascalu nu să găsaște, poftesc pe dum, pentru 
dragostea noastră, să pui sălință ca să-m găsăști un 
dascal franțuzesc, care să fie vrednicu la îmvăţătură 
și să aibă toate cărţile ce sânt de trebuinţă, și, 
găsând de acolo, să tocmești dum...; care să-i dai 
pe anu păn în îl. 150, și, de unva fi cu putinţă..., pân 
în ti 20, și pentru ale măncării ce trebue, ca la un 
dascalu osăbit..., și-lu voi așeza în caza pună, om 
pentru poslușanie să-i dau, și, de un să va găsi omu 
cu capu, măcaru și căsătoritu să fie, și va pofti ca să 
vie cu soțiia lui aici, cu acest preţ de îl. 200..., și, 
cum Zic, să le portu grija pentru ale mâcării... Și așa 


21 — 


Studii 


socotesc că, vindu iute aici, să vor apuca și alții de 
învăţătură, și să va mulțumi pentru câştigu. 

(Nicolae lorga, Contribuții la istoria învățământului 
în țară şi în străinătate (1780-1830), în Analele 
Academiei Române, tom XXIX, Memoriile Secţiei 
Literare, p. 34) 


În 1793, Ilinca Jianu își aduce înapoi fiul aflat la o 
școală săsească din Sibiu pentru că acesta era 
sătul de atâta învățătură. 


Caracal, 20 iunie 1793. llinca  Jiianca, 
Păhărniceasa. E bolnavă. A primit scrisori dela fiu, 
Amzuţă, spuind că ”i s-au supărat acolo și nu poate 
a mai șădea la învăţătură, și îmi hotărăște ca 
negreșit să trimiț să-l aducă”. Trimete un fecior 
pentru aceasta, spre a-l aduce la Râmnic. "Să-l 
pornești dumneata negreșit, să vie cu feciorul, de 
vreme că nu mai va să înveţe”. Salută în P.S. și Gh. 
Jianu, clucer. 

(Nicolae  lorga, Contribuţii la istoria 
învățământului în ţară și în străinătate (1780-1830), 
în Analele Academiei Române, tom XXIX, Memoriile 
Secţiei Literare, p. 35) 


De asemenea, Nicolae lorga a publicat pe alocuri 
fascinanta corespondenţa prin care boierul muntean 
Constantin Varlaam era înștiințat (și la care 
răspundea) despre progresele (prea adesea 
insuficiente) școlare ale fiicei sale. 

Începuturile redeşteptării naţionale manifestate şi 
prin trimiterea fiilor de boieri la studii în străinătate 
au constituit fundamentul necesar succesului şcolii 
de la Bucureşti fondată de Gheorghe Lazăr (1816- 
1821) al cărui elev a fost și Heliade Rădulescu. 
Elevii acestora din urmă au format în Ţara 
Românească primele cadre ale reţelei de şcoli care 
au fost înfiinţate (Stanciu Căpăţâneanu, Grigore 
Pleşoianu, Dimitrie Jianu, Nicolae Simonide, 
Gheorghe Mihăiescu sau Constantin Mălureanu). 
Lor li se vor adăuga tinerii intelectuali transilvăneni 
prezenţi în toate instituţiile de învăţământ din Ţara 
Românească (Gheorghe Ardeleanu, loan 
Maiorescu, Nicolae Bălăşescu, Florian Aaron, losif 
Genilie, Constantin Leca, A.T. Laurian, Radu 
Tempea, Gavril Munteanu etc.). 

Dacă la începutul secolului al XVIII-lea în puţinele 
şcoli din principat se studiau gramatica, elemente de 
filosofie, greaca şi slavona, la puţin timp, graţie 
secretarilor italieni şi francezi ai domnitorilor 
fanarioți, elevii se puteau pregăti şi în domenii 
precum ştiinţele naturii şi matematicii şi puteau 
învăţa limbile italiană şi franceză. Începutul secolului 
al XIX-lea a generat apariţia învăţământului privat, 

dominat de profesori străini, în special francezi, dar 
şi primile şcoli în limba română. Toată această 
evoluţie a fost sprijinită de domnitori şi de preoțimea 
română. Primele şcoli au fost plătite din banii 
mânăstirilor, care primeau ca urmare a acestei 
acţiuni, scutiri de dări din partea Domniei. Preoţii 
români şi greci erau şi dascăli în micile şcoli de la 
sate unde predau cunoştiinţe elementare de citit, 
scris şi socotit copiilor de ţărani care nu aveau nici 
timpul şi nici resursele financiare necesare studiului. 
De asemenea, boierii români au contribuit la 
dezvoltarea învăţământului românesc nu numai prin 
aducerea în ţară a unor profesori străini pentru a-şi 
pregăti copiii pentru meseriile viitorului, ci şi prin 
construirea de şcoli pentru săraci pe moşiile lor. 
Cheltuiala cu întreţinerea şcolii şi cu plata dascălilor 
le revenea în totalitate boierilor, care primeau, de 
multe ori, pentru eforturile lor, scutiri de taxe şi 
impozite din partea Domniei. 

Documente Piteștene 


Șerban Vodă, nr. 25, 
o piesă dintr-un puzzle mare 


Inaugurăm în an centenar o rubrică absolut 
necesară unei noi monografii a Piteștilor medievali. 
Propunem titlul "Documente piteștene”. Toate 
reverențele, bineînţeles, regretatei arh. Eugenia 
Greceanu cu a ei excelentă monografie, Ansamblul 
urban medieval Pitești, (ed. |, Muzeul Naţional de 
Istorie, București, 1982; ed. II, Editura Paralela 45, 
Pitești, 2007), un exemplu savant în tratarea unei 
teme foarte dificile, aproape imposibilă, plină de 
necunoscut, și anume vechiul oraș Pitești. Viziunea, 
liniile pe care le dezvoltă neutru și pertinent, dau 
imaginea unei lucrări absolute și a unui autor 
coborât, parcă, din evii comentaţi, dând, per 
ansamblu, imaginea unei confluenţe fericite dintre 
rigoare și intuţie. De asemenea, gratitudinea 
noastră, a iubitorilor istoriei locale, cercetătorului 
Paul Dicu, al cărui capitol despre istoria medie a 
urbei noastre din monografia generală a Piteștiului 
(Petre Popa, Paul Dicu, Silvestru Voinescu, Istoria 
municipiului Pitești, Editura Academiei Republicii 
Socialiste România, București, 1988) rămâne încă 
un reper în istoriografia locală -— cu toate acuzațiile 
primei autoare la adresa autorilor de a o fi uitat să o 
citeze. 

Cercetarea minimă a surselor relevă însă — ca, de 
altfel, în majoritatea cazurilor monografiilor orașelor 
medievale, mai puţin Câmpulung Muscel, 
beneficiarul câtorva monografii excelente - un 
contrariu foarte intrigant, de-a dreptul demoralizator. 
Proporţional, până acum, în aproape o sută de ani 
de investigare locală, nu s-a cercetat, probabil, 
decât o zecime din arhiva veche a Piteștiului de 
până la Cuza. Un adevăr nu neapărat trist — 
deoarece la Pitești, se pare, cercetătorii au degustat 
cu predilecție alte subiecte, deci, moral, nu li se 
poate reproșa nimic —, ci doar neutru, rece și, din 
această cauză, şi mai descurajant. Serviciul 
Județean Argeş al Arhivelor Naţionale, deţine 
fonduri ispititoare (Maghistratul Pitești, Prefectura 
județului Argeș, Tribunalul Argeș, Poliţia orașului 
Piteşti, Protopopiatul Pitești, Episcopia Argeș), 
Arhivele Naţionale, la fel. Cantitativ, acestea nu sunt 
vizitate decât foarte rar, principalul impediment fiind 
grafia lor chirilică — în marea ei majoritate, de altfel, 
foarte accesibilă, de secol XIX, deloc tiranică. 

În prezentul număr, am ales istoria unui scurt 
perimetru din actualul centru civic, mai precis o 
porțiune de spațiul verde din faţa bisericii „Sf. 
Gheorghe” din Pitești. O curte cu casă, un 

dreptunghi de aproape 200 de metri pătraţi care, 
odinioară, până la sistematizarea regimului 
comunist din anii '60-'70 ai secolului trecut, avea 
două deschideri, înspre fiecare dintre fostele străzi 
„Doamna Bălașa” și „Șerban Vodă”. Acest teren 
până în 1806 fusese al lui Cârstea măcelaru. În 
acest an, proprietarul îşi donează prăvălia bisericilor 
„Sf. Gheorghe”(1656) și cea „din Coastă” („Intrarea 
Maicii Domnului în biserică”, azi cunoscută ca 
„Maica Precista” sau „Maica Domnului”, de pe 
strada Crinului, cea mai veche biserică atestată în 
Pitești, 1540). Direcţionarea donaţiei nu spre un 
beneficiar, ci spre doi, nu punea probleme. Biserica 
din Coastă împărțea încă din 1731 cu cealaltă 
biserică vecină, „Buna Vestire- Greci” ( azi, „Sf. 
Mina”) moșia Șuica din județul Olt (1564)]. În plus, 
donatorul avea garanţia că din două, măcar o 
biserică îl pomenește la slujbe. 

Donaţia lui Cârstea măcelarul bisericilor 
domnești „Sf. Gheorghe și „Precista din 
Coastă” a unei prăvălii cu loc în faţa bisericii 
domnești din Pitești, 20 iunie 1805. Sursa: 
Arhiva bisericii domnești din Piteşti, „Dosar 
coprinzând documente vechi ale Biserici Sf. 
Gheorghe”, f. 1 

Cu timpul, proprietatea crește prin donații și 
cumpărări. În 1807, 30 august, Mărgărita, soția 
răposatului Nicolae Inimăroiu, dă bisericii domnești 
și bisericii „Precista din Coastă” un loc alăturat 
locului prăvăliei pe care o dăduse înainte cu doi ani 
Cârstea măcelarul, cumnatul ei, acelorași biserici?. 
Este un act important, prin care se clarifică 
proprietatea din str. Șerban Vodă, nr. 25 care, de 
exemplu, în 1956 (numărul schimbat, str. Șerban 
Vodă, nr. 19), era formată dintr-un imobil de 121 
metri pătraţi cu ieșirea principală la str. Șerban Vodă 
(donația din 1805 a lui Cârstea măcelarul) și un 
teren viran lipit de imobil, 68 de metri pătraţi (donația 
din 1807 a Mărgăritei, cumnata lui Dumitrașcu), cu 
ieșire în str. Doamna Bălașa. În 1819, 6 martie, 
loniţă măcelarul și soția lui, Despa, vând bisericii 
domneşti o prăvălie în Uliţa Mare a târgului cu prețul 
de 2200 de taleri, bani daţi de epitropul Dobrian. 
Aceasta era lipită de cea a bisericii (donaţie a lui 
Cârstea măcelaru în 1805), ceea ce întregește și 
mai mult proprietatea epitropiei din fața bisericii 
(viitoarea adresă str. Șerban Vodă, nr. 25). 

În 1826, 5 iulie, Hagi Țenea, epitrop încă la 
biserica domnească, vinde aceleiași biserici și 
bisericii „Precista din Coastă”, amândouă 
proprietare ale prăvăliei lui Cârstea măcelarul, un 
drum de servitute. Tot în 1826 şi tot în această 
zonă epitropia dă voie viitorului epitrop Mihai Pop să 
refacă prăvălia comună cu Precista din Coastă, dar 
şi una proprie „Sf. Gheorghe'S. Este vorba despre 
prăvălia cumpărată în 1819 de la Ioniță măcelarul6. 
Proprietatea, după cum am menţionat, se afla lipită 
de cea donată în 1806 de Cârstea măcelarul, adică 
în mini-domeniul de pe actualul teren viran, zonă 
verde, situat vizavi de blocul A2 al complexului 
Fortuna. Considerăm, din amploarea construcției, 
că aceasta este chiar prăvălia principală din 
ansamblul comercial al bisericii care figurează peste 
un secol la nr. 25 al viitoarei străzi Șerban Vodă, 
prăvălie care va aduce până în anii patruzeci ai 
secolului al XX-lea — când se ridică noua casă 
parohială („Șerban Vodă”, nr. 19, cu continuare pe 
colț, spre „Principele Carol”, viitor „Vasile Roaită”) cu 
două prăvălii mari la parter — cele mai importante 
chirii ale epitropiei/. 

În 1845, Policsenia Beștelei, soția praporgicului 
Apostol Beștelei, fiica lui Theodorache Simionoiu 
(primul  epitrop atestat documentar la „Sf. 
Gheorghe”, începând cu 1806; trăia și în 1841 și 
semna în actele bisericii8), al cărui neam e îngropat 
„la Sf. Gheorghe Domnesc”, vinde acestei biserici 
pe suma de 4600 de lei o prăvălie în Târgul Piteștilor 
- cu banii luați cumpără altă prăvălie, de la Safta, 
fiica răposatului protopop Drăgan?. Cu această 

prăvălie, în decembrie, același an, biserica 
domnească se va răscumpăra față de biserica 
„Precista din Coastă” pentru jumătatea din prăvălia 
comună, donația amintită mai sus, din 1805, a lui 
Cârstea măcelarul 10. 

În 1961, presată de Sfatul Popular Pitești, prin 
adresa nr. 49453/19 octombrie 1961 N, biserica „Sf. 
Gheorghe” donează și ultima prăvălie a ei, str. 
Șerban Vodă, nr. 19 (fost nr. 25) și str. Doamna 
Bălașa, nr. 6, compusă dintr-o clădire (în str. Șerban 
Vodă), 122 metri pătraţi, și dintr-o curte (înspre str. 
Doamna Bălașa), 68 de metri pătraţi 12. 

Prezentăm două acte ale acestei proprietăți. 
Primul, donația din 1805. Al doilea, o închiriere a 
acesteia pentru Mihai Pop(ovici), nimeni altul decât 
primarul (judeţul, de fapt, președintele viitorului 
Maghistrat) din 1826. Ambele au farmecul inerent 
limbii vechi și savoarea detaliului vechiului centru al 
orașului medieval. Uliţa Mare este viitoare stradă 
„Șerban vodă”, adică actuala str. „Victoriei”, cea 
care străbate centrul civic piteștean, interzisă acum 
circulației automobilelor. Strada  „Victoriei” 
cumulează și fosta str. „Doamna Bălașa” în dreptul 
marilor zone verzi din dreptul ansamblului de blocuri 
A1-A5, respectiv complexului comercial „Fortuna”. 
Din actul al doilea, constatăm că în 1826 amândouă 
arterele principale în discuţie (viitoarele străzi 
„Șerban vodă” și „Doamna”, botezate după 1848 de 
pașoptistul Nicolae Coculescu) erau podite, adică 
amenajate cu dulapi de lemn groși, după moda 
vremii, accesibile mersului carelor. 


x 


Adecă ieu, Cârstea măcelarul ot oraşul 
Piteştii, dat-am acest adevărat al mieu zapis ca să 
fie de bună încredințare sfintei Bisericii Domneşti, ce 
să numeşte hramul Sfântului Marelui Mucenic 
Gheorghie i Sfintei Biserici din Coastă, ce să 
numeşte Sfânta Întrarea Prea Sfintei Născătoarei de 
Dmnezeu Întrarea, precum să se ştie că eu trăind cu 
soțiia mea Mariia răposata un an şi nerămâindu-ne 
copii şi având o prăvălie făcută de mine m-am 
socotit şi de a mea bună voe am lăsat-o danie cu 
sufletul mieu, ca să fie la aceste docă sfinte biserici 
a să stăpâni prin doaă, adică jumătate la Sfântul 
Gheorghie şi jumătate la Maica Precista, ca să fim şi 
noi pomeniţi, ieu şi soţiia mea cu neamul nostru, în 
veci nestrămutat. 

Şi această prăvălie ieste în Uliţa cea Mare, 
tot într-un văliş cu prăvăliia nepotă-mieu Dinul 
cojocarul, ginerile nepotu-mieu, Niţului măcelarul, 
însă cu toate nemestiile ce ţin de prăvălie cu 
pământul iei. Şi în cât va fi rămăşiţa vieţii mele să fie 
tot supt stăpânirea mea, iar după moartea mea să 

să ia supt stăpânirea sfintelor biserici de mai sus ce 
să numesc mai sus. Că aşa las cu sufletul mieu, ca 
ori care din rudele mele sau dintr-ale soţii mele să 
nu aibă nici o treabă cu această prăvălie, ci să fie 
bună danie dată sfintelor biserici, fiind că rudelor 
celor dinspre partea mea şi dinspre a soţii mele le- 
am lăsat prin deosebită diiată din alt ce am avut şi 
m-am îndurat. 

Drept aceia, la facerea acestui zapis fost-au 
față şi din rudele noastre, cum şi alte obraze de 
cinste faţă, carii mai jos să vor iscăli. 

Şi ieu, pentru mai adevărata încredințare, 
mi-am pus numele şi pecetea spre adeverire 1805 
iunie 19 

leu Cârstea măcelarul, cel ce am dat daniia 
aceasta, adeverez 

Eu Niţul măcelarul, martor 

Eu Zamfir măcelariu, brat ego 

Eu Badea cizmaru, martor 

Eu loan Inimăroiu, martor 

Eu Mărgărita, sora Mariei răposatei, martor 

P<opa> Niţu ot b<iserica> god., mar<tor> 

P. David dhv. ot Biserica din Coastă, unde 
este jumătate dăruită 

Popa Nicolae ot „n 

Şi am scris eu, popa Preda, cu învăţătura 
mai sus numiţilor şi martor 

Acest zapis ce s-au dat danie sfintelor 
biserici de numitul Cârstea măcelari, după cum să 
coprinde  întrânsul, fiind prin ştirea noastră l-am 
adeverit şi noi. 

1805 iunie 20 

Dionisie ieromonah sachelarie 

loan ierei protopop. 


Sursa: Arhiva bisericii domnești din Pitești, „Dosar 
coprinzând documente vechi ale Biserici Sf. 
Gheorghe”, doc. 1. 


Oraș Pitești 


Noi cei mai jos iscăliți epitropi și preoți ai sfintei 
biserici domnești unde să cinstește și să prăznueşte 
hramul sfântului mucenic Gheorghie i ai sfintei 
biserici din coastă unde să cinstește și să 
prăznuește Intrarea în biserică a Maicii Domnului 
încredințăm cu acest înscris la măna dumnealui chir 
Mihai Popovici spre a fi știut că având aceste doauă 
sfinte biserici o prăvălie în ulița târgului dată danie 
de la un Cărstea măcelar la amăndoo _sfiintele 
biserici ca orice chirie să va lua de la dânsa să o 
înpartă numitele biserici pre din doo, care prăvălie 
este cu pământul ei și să vecinește pe de la deal cu 
prăvălia sfintei biserici domnești ce o are cumpărată 

de la un Ioniță măcelar și pe de la vale păn în rândul 
prăvălii jupăn Hagi Țenii, ce este pus pă hotar, dar 
lungul merge din faţa uliți tărgului dăspre soare 
răsare păn în podul uliți din dos dăspre soare apune 
care prăvălie i s-au dat mai sus numitului cu 
bunavoința amăndurora bisericile ca să o prefacă de 
nou fiind foarte veche şi stricată, cu a sa cheltuială 
și cu sinfonie într-acestaș chip și s-o facă bine, 
statornică de zid și cherestea sănătoasă, atăt 
provălia cu odaea ei, cum și o căscioară de feciori în 
dosul prăvălii la pod, alăturea rândul caselor hagii 
Țenii ce sănt iarăș la pod, şi pentru cheltuiala ce va 
face să aibă a stăpăni aceste numite binale în (?) de 
ani doazeci dănd căte p(arale) o sută sfintelor 
biserici pă tot anul păn la numitul soroc, cănd la 
înplinirea sorocului să aibă (?) prăvăliia și căscioara 
i alte acareturi ce va mai face a rămânea pă seama 
sfintelor biserici fără cel mai mic cusur și a nu 
pretenderisi măcar un ban cheltuială de la sfintele 
biserici, rămăind volnice a o da cu chirie vericui; dar 
noi voind numitul sau neamul numitului a o mai ținea 
Chirie și dând ce va da altul cum să va politipsi 
atuncea, are protimis a o ținea căt va voi, iar cănd 
numitul după pravilă nu-ș va plăti datoria după 
sinfoniea ce să arată păn la soroc de trei ani să fie 
volnice sfintele biserici a-l scoate din stăpănire 
afară. Și spre mai buna încredințare am iscălit 
rugând și pă sfinşia sa părintele protosinghel al 
sfintei episcopiei Argeș de s-a întărit și cu iscălitura 
sfinției sale . 1826 

(?) hagi (?) iepitrop 

Zanfir referendarie, adeverez 

Eu popa Hristea duh(ovnic) 

Popa Atanasie deputat ot b(iserica) Coastă 

Cu acest sinfoniticon al amăndurora besericilor 
viind și la mine epitropii ce să văd iscăliţi s-au 
afeorisit din cuvânt în cuvânt și văzându-să față 
după cădere s-au adeverit de mine, Daniil 
protosinghelul Argeș. 1826, iunie 21. 

Înplinidu-să ani doozeci ce să coprinde în faţă au 
luat bisericile prăvălia din măna lui Mihai și 
b(iserica) sfân(t) Gheorghie a făcut schimb cu 
b(iserica) din Coastă dând sînt Gheorgie bisericii) 
din Coastă o prăvălie pentru o jumătate și a rămas 
b(iserica) sf. G(heorghe) stăpână pă această 
prăvălie. 

Protopop Gheorghie lconomu. 

Zapisu prăvălii ce au fost odată lui Mihai Popovici 
de au prefăcut și au stăpânit ani doozeci pentru care 
au eşit sorocu. 


Sursa: Arhiva bisericii domnești din Pitești „Dosar 


cu diferite chârti din ani trecuţi începând de la anul 
1826”, f. 41. 

Note: 


1 Arhiva bisericii „Precista din Coastă” din Piteşti, foaie 
volantă. Mulţumim părintelui paroh Victor Grigore pentru 
accesul la documente. Actul evocă doi donatori piteșteni din 
prima jumătate a secolului al XVIII-lea și va fi publicat în 
numărul viitor împreună. 

2Arhiva bisericii domnești „Sfântul Gheorghe” (în 
continuare, „Arhiva...”) din Pitești, „Dosar coprinzând 
documente vechi ale Biserici Sf. Gheorghe”, doc. 2, și 
Arhiva..., „Registrul cu acte în copii...”, f. 13, și Arhiva..., 
„Synodicul...”, f. 38 (corespondenţă la 1885, data întocmirii 
manuscrisului: str. Șerban Vodă, nr. 25). Un lon Inimăroiu, 
tulumbagiu, în etate de 30 de ani, apare în catagrafia 
orașului, în 1838, vezi Spiridon Cristocea, Orașul Piteşti în 
catagrafia din 1838, Editura Ordessos, Muzeul Judeţean 
Argeș, Pitești, 2011, p. 138. 

Arhiva..., „Dosar coprinzând...”, doc. 16 și Arhiva..., 
„Registrul cu acte în copii...”, f. 16. Semnează popa Nicolae, 
duhovnic, și popa Zamfir. 

4Arhiva..., „Registru cu acte în copii...” f. 14. Semnează 
din partea bisericii domnești protopopul Zamfir și dascălul 
Stan. Semnează și un preot „Athanasie diputat”. Pe acesta 
din urmă îl vom găsi peste trei ani, în 1829, conducătorul 
bisericii „Precista din Coastă”, vezi Arhiva..., „Registru cu 
acte în copii...”, f. 14 și f. 18. Acesta este cu siguranţă viitorul 
protopop de Pitești, Gălășești și Cotmeana, Athanasie 
Davidescu (1851-1856 și 1861-1862). Foarte probabil este 
chiar fiul popii David, parohul din 1805 al „Precistei din 
Coastă” care se semna când lua jumătatea de donaţie din 
actul evocat mai sus. 


SArhiva..., „Dosar coprinzând...”, doc. 51. 

GArhiva..., „Dosar coprinzând...”, doc. 27. Este vorba de 
un deviz interesant pentru lectorul de azi: 11. 000 bucăţi de 
șiță, 13 500 oca de var, cherestea, 3,5 căruțe de nuiale 
pentru tavan, scândură de stejar, 15 oca piroane, 85 căruțe 
de piatră, 500 padini de fag, 23. 000 de cărămizi, 318 căruţe 
de nisip, o ușă mare în faţă, 28, 5 oca de păr de capră pentru 
tencuit, 413, 5 oca de mălai la dulgheri, saraoli și zidar, 41,5 
vedre de rachiu, 3, 5 saraoli, broască la ușă, fiiară de 
cercevele la o fereastră, geamuri la o fereastră, un hârdău, 6 
vedre, 5 copăi, un târnăcop și o sapă ce s-au prăpădit, 
plătitul țiganilor, lucrul zidarilor, lucrul dulgherilor, 25 de funii 
de tei, 

TUn act din 1845; „această prăvălie să află astăzi clădită 
noo şi este la locul cel mai bun”, vezi Arhiva..., „Dosar 
coprinzând...”, doc. 69. 

8Arhiva..., „Registru cu acte în copii...”, f. 1. 

SArhiva..., „Dosar coprinzând...”, doc. 66 și Arhiva..., 
"Re QISIrU cu acte în copii...”, f. 14. 

1 Arhiva..., „Registru cu acte în copii...”, f. 16. 

11 Arhiva..., Dos. 1/1961, f. 7 și f. 8. 

12Arhiva..., Dos. 2/1961, f. 28 și f. 31. Vezi și aprobarea 
episcopiei, Arhiva..., Dos. 1/1961, f. 5. Peste ani, în 1971, 
când parohul cerea ajutorul primăriei pentru nişte scânduri 
(provenite din demolări) necesare schelei pentru pictura 
pronaosului, nu uita să-i amintească discret președintelui 
Consiliului Municipal că biserica domnească donase Sfatului 
Popular ultima sa proprietate, Arhiva..., Dos. 1/1971, f. 54. În 
această ultimă sursă aflăm, pe lângă numărul procesului 
verbal de donaţie, 49453/1961, și un altul, 186/1962, foarte 
probabil al terenului care răspundea în str. Doamna Bălașa. 

13Loc alb. 





Strada Domna Baălasa 








i 





Strada Doamna Bălașa cu biserica domnească din Pitești (în regretabila etapă arhitectonică 
dintre 1876-1963) din dreptul fostei ei proprietăți (în stânga imaginii). llustrată de la începutul 
secolului trecut din colecţia Gh. Frunză. Sursa: Spiridon Cristocea, Elena Rotaru, Romeo Maschio, 
Piteștiul de altădată, o istorie ilustrată, Editura Ordessos, Pitești, 2013 


— 26 


Restituiri Pitești nr. 1/2019 


Memorii 


MOTORSPORTUL ARGEŞEAN 
SE CONJUGĂ LA... TRECUT (XIX) 


Ultimul „împărat” 

Povestea celei mai puternice echipe argeșene de 
competiţii auto, ca și al întregului motorsport 
argeșean de mare performanţă, se apropie de final. 
Final care a survenit exact acum două decenii, în 
1999, prin desființarea activității de competiţii auto la 
Dacia. După fix 30 de ani de existenţă! lar ultimul 
său conducător, singurul oficializat în acesta funcţie 
din întreaga existenţă a team-ului de la Mioveni, a 
fost ing. Dan Necula. Ale cărui activităţi și realizări le 
vom afla în rândurile ce urmează. 


TRIADA SUCCESULUI: 
A ŞTI, A VREA, A FACE 


Dumitru Necula, „Dan” pentru toată lumea, şi-a 
petrecut copilăria în vecinătatea faimoșilor fraţi 
Morassi. De la care a deprins atracţia pentru 
mecanică şi pe cea de-a face sport auto. 

Anii au trecut şi iată-l tânăr inginer mecanic, 
angrenat în pasionanta muncă de cercetare în 
laboratorul de motoare al ICSITA. Loc ideal pentru a 
pătrunde în tainele meseriei. Dar nu şi pentru 
competiţii, fiindcă întreaga cohortă a celor care erau 
angrenaţi în curse migrase către locaţia repartizată, 
în sfârșit, acestei activități. O baracă metalică 
existentă în zona pistei de încercări. La ICSITA 
rămăseseră fanii acestora. Un număr considerabil, 
care se deplasau oriunde când aveau loc întreceri 
pe o rază suficient de generoasă. Cu predilecție, 
desigur, pentru Argeş. 

Destul de repede însă va face şi el pasul către 
dorita echipă de competiții. În care va intra într-o 
manieră deloc ortodoxă, graţie prieteniei cu pilotul 
Constantin Ciucă. La vremea aceea „pe val“ în 
întrecerile de viteză. Cum campionul era deseori 
lăsat acasă când băieţii plecau la vreun raliu „pe 
afară“, acesta, cu „de la el putere“, îl legitimează pe 
Necula la echipa uzinei! Virusul curselor care îl 
devora pe „Dan” părea să-şi fi găsit „tratamentul”. 
Numai că participarea sa la „concertele marii 
orchestre“ nu era nici măcar aleatoare. Practic, 
lipsea cu desăvârşire. Nu era loc şi pentru el. 
Componenţa ambelor echipe, atât pentru raliuri, cât 
şi pentru viteză, era full. Şi cum nu-și găsea loc în 
echipa Dacia, l-a urmat până la finalul lui 1989 pe 

ing. Nicolae COSMESCU 


„Puiu“ Ciucă în pelegrinările acestuia pe la diverse 
echipe. 


Invăţând de la maeştri 

De la început, Necula s-a simţit atras de 
întrecerile de viteză. Indiferent că erau de circuit sau 
coastă. Așa că și-a orientat cariera spre acestea. 
Nu-i rămânea decât să-şi facă propria sa maşină, cu 
ce putea găsi la ICSITA. Plus „donaţii“ de la prietenii 
de la competiţii. Cu o astfel de montură ne uimeşte, 
clasându-se pe podiumul grupei A la un circuit intra- 
muros, organizat la Sf. Gheorghe. Înaintea sa, doar 
marii dominatori ai categoriei, Nicoară şi lancovici. 
Doi indivizi la care apelează şi de la care primeşte 
sfaturi întru perfecţionarea pilotajului sportiv. 

Cel mai receptiv la solicitare a fost „nea Fane 
lancovici, care ţinea la mine“, povesteşte „Dan. 
Acesta i-a spus să-l urmeze când iese la 
antrenament, şi unde pune el roata să o pună şi 
discipolul. Unde frânează maestrul, acolo să o facă 
şi el. Zis şi făcut. Aşa a descoperit Necula că trasele 
sale nu erau ca ale celor mari. „Şcoala maestrului“ a 
fost un adevărat prag psihologic pe care l-a trecut în 
drumul său spre marea performanţă. 

Celălalt as al vremii, Nicoară, l-a invitat chiar în 
intimitatea pilotajului său. L-a urcat la el în maşină, 
care, de viteză fiind, n-avea scaun decât pentru 
pilot. În rest, un roll-bar de care „Dan” s-a agăţăt „ca 
un păianjen”. Cu toate aceste condiţii improprii, dar 
de invidiat fiindcă se afla în maşină cu unul dintre 
marile „volane“ ale României, a fost martorul unei 








Acesta este Dan Necula, pilotul. 








Memorii 


urcări de vis a probei. Dar una mută, fără nicio 
explicaţie. Doar când au ajuns la finiş, Victor i-a zis: 
„Vezi, aşa se merge. Trebuie multă fineţe“. 

La momentul respectiv, Necula n-a înţeles mai 
nimic. În schimb, cele două experienţe puse cap la 
cap l-au condus la descoperirea altei soluţii, 
probabil la fel de eficientă. Însă mulată pe 
temperamentul şi personalitatea sa. Cea mai 
importantă revelaţie a fost că „trebuie să sari calul, 
altfel nu te apropii de vârf“. 

Acum ştia mai toate secretele pilotajului şi 
pregătirii unei maşini. Pe care voia să le testeze în 
competiţie cu cei mai buni. Aşa că se dedică 
automobilismului din pasiune sportivă, dar şi 
profesională. Premisele succesului erau întrunite. 
Mai trebuia doar să se ivească. 

În mare, acestea au fost începuturile lui „Dan” 
Necula în raporturile sale cu competiţiile. 


SCHIMBAREA GĂRZII 


Succesor al lui Grigoraş 

Și a venit decembrie, cu evenimentele și 
implicaţiile sale majore. Pentru aceasta să facem un 
scurt remember a ceea ce era echipa de competiţi 
auto a IAP, la începutul lui 1990. Şi nu pentru că ce 
s-a petrecut în decembrie precedent ar fi avut vreun 
impact direct asupra sa, ci pentru că aşa a fost să 
fie. Odată cu rămânerea lui Grigoraş „peste“, polii 
puterii din echipă nu doar că se reduseseră la numai 
două nume, Scobai şi Zărnescu, dar ce era mai 
grav, pierduseră inginerul care le făcea motoarele 
celor doi ralişti de top. 

Şi ar mai fi de adăugat, aspect deloc secundar, că 
trupa de viteză suferise şi ea o mare pierdere prin 
plecarea megacampionului. Aşa încât, se impunea 


F. Zu 








Autoturismul cu 
care s-a ilustrat în 
întrecerile de viteză. 
O Dacia 1325, cu 

ampatamentul 
scurtat. - 














înlocuirea de urgenţă a acestuia, cu cineva cât de 
cât capabil să-l suplinească. 

Zărnescu, spirit întreprinzător cum îl ştim, a fost 
cel care a avansat ideea: „Dan” Necula, de la 
ICSITA. Pentru cei care au uitat, să le reamintim că 
acesta era inginer motorist, cu o bogată experienţă, 
dobândită graţie bancurilor de încercări ale 
institutului unde lucra. În plus, era şi un destul de 
performant pilot de viteză. Dovadă, titlul de campion 
pe care tocmai îl obținuse la viteză în coastă. Că 
fusese obţinut ca efect secundar al părăsirii 
întrecerilor de către Grigoraş, este un aspect poate 
mai puţin relevant. Oricum, el fusese atunci când a 
trebuit, acolo unde a trebuit, adică pe locul secund. 
lar aceasta nu este altceva decât cheia succesului. 
Deci, Necula era omul indicat. Evident că nu a 
refuzat invitaţia. Mijloacele şi posibilităţile de care 
dispunea echipa de competiţii a uzinei erau net 
superioare condiţiilor de care beneficia la ICSITA. 

Migrarea acestuia de la o formaţie ce strălucise 
doar „o vară“, la marea echipă, avea să declanşeze 
o mişcare de tip domino. Sosirea sa împreună cu 
„Puiu“ Ciucă, „reabilitat“ acum după exilul impus cu 
ani în urmă, a dus la dispariţia pitoreştii grupări a 
cercetătorilor de pe platforma Colibaşilor. În fond, ar 
fi fost şi exagerat, dacă nu chiar absurd, să existe 
două echipe în aceeaşi curte. Părere expusă, cu 
alte cuvinte desigur, de noul director general al IAP. 
Şi ICSITA, ca echipă, a trecut în istorie. 


La început a fost o „ventilare“ 
Acesta a fost efectul plecării lui Necula. 
„Mişcarea“ s-a completat de minune cu alte 
evenimente ce s-au produs în interiorul 
compartimentului de competiţii al uzinei, ce au 
condus la „uşurarea“ de câteva nume. Aici, 

schimbarea de regim din România a venit în ajutorul 
fenomenului de „ventilare“. Au venit doi, dar au 
plecat trei: George Grigorescu, Nicolae Andrei şi 
Daniel Mojilian. Toţi au ajuns la IATSA Piteşti. 

lar când mişcările s-au încheiat, nominalizarea lui 
Necula ca pilot de raliu a devenit mai mult decât 
imperioasă. Disciplină cu care acesta cochetase de 
foarte puţine ori, şi numai stând pe scaunul din 
dreapta. Dar, spre lauda sa, Dan a muncit şi s-a 
acomodat cu „macadamul“ şi mersul acrobatic pe 
care-l impune. Un stil în totală antiteză cu pilotajul 
pe asfalt. Totuşi, cele mai bune rezultate aici le va 
obţine. 

Cam aşa a fost începutul strânsei colaborări a 
noului venit cu cei găsiţi acolo. Şi tot pe atunci a 
rostit şi Ciucă acele cuvinte ce au stârnit la 
momentul acela numai câteva zâmbete, şi ele doar 
de condescendenţă, fiindcă cei cărora le erau 
adresate nu puteau crede aşa ceva, dar care se vor 
dovedi nu peste mult timp profetice. lată-le: „Băi, le- 
a zis Ciucă lui Scobai şi celor din vechea gardă, 
ăsta (adică Necula, şi el de faţă la şuetă) într-un an 
vă dă pe toţi afară“. Hai să fim serioşi, cine din cei în 
cauză ar fi putut crede? Ei toţi erau nume grele nu 
doar în echipă, ci şi în mişcarea sportivă din 
România. Dar timpul şi-a continuat neabătut 
trecerea peste lume şi vorbele simpaticului „Puiu“ 
au fost uitate. Viaţa echipei a mers mai depate. 


„Legalizarea“ competiţiilor 
Între curse, Scobai şi Zărnescu erau tot mai mult 
angrenaţi în activităţi legate de aprovizionare, 
sponsorizări, omologări. Ce le impunea prezenţa în 
alte locuri decât cel al compartimentului. Fapt 

absolut firesc de altfel. lar când ei lipseau, 
„comanda“ era delegată lui Necula. 

De aici însă, relatările celor implicaţi încep să 
difere. Fiecare parte aruncând anatema spre 
cealaltă. Cert este că, zice Necula, întâmplător, 
când cei doi, menţionaţi mai înainte, erau plecaţi în 
afara uzinei, secţia de competiţii era vizitată de noul 
director general. Vizitele în sectoarele uzinei 
constituiau O componentă majoră a 
managementului extrem de eficient şi de performant 
al acestuia. Mai mult decât probabil, la toate aceste 
vizite, Necula s-a descurcat foarte bine. În schimb, 
absenţa celor doi l-a dus la exasperare pe director, 
care emite o decizie prin care şef al serviciului 
competiţii al uzinei de la Colibaşi a fost numit cel cu 
care a putut să stea de vorbă. „Dan” Necula, 
desigur! Un mare bravo pentru el! Trebuie spus că 
până atunci nu a existat oficial o asemenea 
titulatură. „,„Competiţiile“ erau asimilate drept 
compartiment, structură inexistentă în organigrama 
societăţii. lar cel care-l condusese anterior, Ovidiu 
Scobai, fusese considerat şef, absolut onorific. Aşa 
susţine Necula, şi nu avem motive să ne îndoim. 
Pentru că documentul emis oficial, asta dovedeşte. 


Efectul pervers 


al plecărilor în lanţ 
întâmplarea s-a produs pe la jumătatea lui '91 şi, 
firesc, nu putea fi sub niciun aspect digerabilă de 
către perdanţi. Numai că ei şi-au continuat 





Pitești, 1989. Anul ultimului campionat de 
viteză pe circuit. Necula (autoturismul negru) 
în urmărirea lui Pârvulescu și Balint. 

disciplinat programul competiţional până la finalul 
sezonului. Când atât Scobai, cât şi Zărnescu, s-au 
retras. Împreună, aşa cum dirijaseră până atunci 
destinele competiţiilor celor care produceau 
autoturismele Dacia. Mai mult, ei au părăsit şi uzina, 
dedicându-se unei privatizări demarată tot în 
comun. 

Cu ocazia Turului Europei din acel an, cu un gest 
de adevărat aristocrat, Zărnescu a renunţat să 
participe la maraton. La sfârșitul întrecerii va rupe 
legăturile cu mult galonata echipă un alt vechi 
„societar“ al acesteia, clujeanul Dacian Banca. 

Şi nici Ştefan Vasile, pilotul frustrat de retragerea 
lui Scobai, „nu s-a simţit mai bine“. Anumite 
disensiuni, inerente fără îndoială, apărute între 
vechea gardă care acum îşi trăgea reverenţa, şi 
noul lider, a făcut ca în CV-ul acestuia, 1992 să fie 
notat ca „an sabatic“. Dar despre aceste „raporturi 
critice“ n-am obţinut nimic. Nici de la Vasile, nici de 
la Necula. Ambii nu-şi mai aminteau decât mult prea 
vag că ar fi exitat un asemenea episod. Problema 
lor. 

Atâta doar că noua conjunctură, deşi îi asanase 
teatrul de operaţiuni, îl făcea vulnerabil în privinţa 
oamenilor pentru raliuri. Din marea echipă mai 
oficiau doar Balint şi Măcăneaţă. Plus el, „Dan” 
Necula. Care, în ciuda unor rezultate excepţionale 
în unele raliuri, acuza încă o insuficientă adaptare la 
macadam. Dar nu a dezarmat, şi bine a făcut. 





Dirijând, ca șef al competiţiilor, și asistența 
tehnică a team-ului. 








ÎNCEP RACOLĂRILE 


Desigur, doar cu trei piloţi, chiar dacă unul de 
super-clasă, noul şef nu-şi putea permite nicio 
speranţă pentru a dovedi că este mai bun decât 
precedentul. Însă el ştia că nu va rămâne aşa, că nu 
va fi descoperit la capitolul valori sigure. Cum se 
spune, avea un as în mânecă. De aceea îşi 
permisese să refuze o stea în puternică ascensiune, 
braşoveanul Dorin Toma, care tocmai părăsise 
echipa Dacia Service Rally Pitești (fostă IATSA), 
după un sezon pe care-l terminase în primii 10. La 
momentul acela, propunerea lui Toma nu a trecut, 
pentru că Necula nu se putea contrazice. Doar el 
fusese cel care, după ce lăudase cu câţiva ani în 
urmă maşina lui Grigoraş, nu uitase să adauge că 
aceea avea, totuşi, „multe componente preluate de 
la firme străine de vârf”. Așa că l-a refuzat. 


Un sezon 


pe jumătate dezastruos 

Însă cel pe care-l vizase încă din sezonul trecut 
era în acel moment nu doar o speranţă, ci devenise 
o certitudine. Era „asul“ pe care conta şi care se 
chema Constantin Aur. „Titi“, pentru toată lumea, 
după cum îl vor apela destul de repede nu doar 
fanii, ci întreaga masă a pasionaţilor curselor din 
România. El făcuse un bun sezon în '91, sub 
culorile aceleiași Dacia Service Rally, şi numai 
câteva „detalii“ îl scoseseră din lupta pentru titlul de 
campion absolut. 

Visul lui „Titi“, din vremea când nu era încă la IAP, 
era să piloteze un automobil cu omologare în 
vigoare, cu care să se alinieze la startul unor 
întreceri cu participare internaţională. Uzina avea 
atunci aşa ceva, ce se numea Dacia 1325. Sau, 
popular, „Liberta“. La rândul său, Necula, 
cunoscându-i preferinţele şi oful, l-a tentat încă din 
1991, după preluarea conducerii competiţiilor. Şi Aur 
ar fi plecat imediat dacă i-ar fi dat „dezlegare“. Dar 
la finalul sezonului devenise liber de contract şi dus 
a fost la rivalii de la Colibaşi. Echipă care, ca o 
primă acţiune de imagine, îşi schimbase denumirea 
din IAP sau atotcuprinzătorul Dacia, în mult mai 
precisul şi rezonantul Automobile Dacia. 

Sezonul însă va fi decepţionant pentru raliştii 
uzinei. O singură victorie şi aceea datorată noului 
racolat, „Titi“ Aur. În rest, niciun alt rezultat 
remarcabil. Nicio clasare pe podiumul final! Nici 
chiar la clasă sau grupă, ca să nu mai vorbim de 
clasamentul general. lar ca o ironie, sau răzbunare 
a sorții, campionul absolut din acel an nefast a fost... 
Dorin Toma. lar în dreapta sa era nimeni altul 
decât... Dacian Banca! 

Cel care a mai salvat cât de cât imaginea a fost 
vitezistul Victor Nicoară, încununat drept campion al 
grupei H. Unde şi Automobile Dacia a devenit 
campioană. În rândurile ei mai evoluând, în afara 
celui numit, Obrejan şi Necula. 


lese din nou soarele 

Anul 1993 a fost însă cu totul altceva. Nicoară a 
bifat titlul, iar Balint a urcat din nou acolo unde îi era 
locul, pe cea mai înaltă treaptă a podiumurilor de la 
raliuri. lar odată cu el, încântătoarea sa parteneră, 
Gabriela Stroescu. Prima femeie din ţară ajunsă 
campioană absolută! Şi, până de curând unica. 
Evident, ca navigatoare! Cu toate acestea, ca 
echipă, Automobile Dacia continua 
să nu se vadă în top 3. 

Ajuns în trupa celor de la Colibaşi, 
Aur îşi văzuse visul împlinit. Avea o 
maşină omologată, dar rezultatele la 
care se aştepta, şi la care îi dădea 
dreptul clasa remarcabilă pe care o 
dovedea mereu, nu apăreau. Pe 
undeva, era firesc, „Liberta“ nefiind o 
reuşită ca alte modele dinaintea sa. 


lar cu un as mai puţin 

Cu toată lipsa de rezultate 
marcante, Dan Necula îl aprecia pe 
„Titi“. Avea şi de ce. Aur era un 

individ cerebral, un analist desăvârşit. Era calm, 
avea o voce domoală, fără sonorități agasante, 
excelent psiholog, remarcabil comunicator şi, foarte 
important, deţinător al unei ştiinţe a curselor demnă 
de toată invidia. Necula: „Titi gândea altfel decât 
majoritatea piloților. Era oarecum profesionist. Îşi 
dorea o maşină mai bună”. Visul îi fusese împlinit, 
dar realitatea tindea spre coşmar. Aur făcea eforturi 
deosebite să vină mai în faţă, dar nu întotdeauna 
reuşea. Limitele maşinii erau foarte reduse. Şi mai 
era ceva, recunoscut chiar de Necula: „mecanicii nu 
erau în măsură să-i satisfacă pretenţiile lui Titi“. 
Acesta însă, pacifist prin natura sa, a continat să-şi 
facă datoria. Şi destul de repede şansa îi va 
schimba radical destinul. 

În 1994, Raliul Avram lancu a debutat cu o 
specială „alergată“ pe străzile din Alba lulia. Până 
aici, nimic neobişnuit, clujenii fiind dintotdeauna 
remarcabili organizatori. Ca oficiali, dar şi ca 
sportivi! Noutatea era alta şi era extraordinară: 
Ardaf, sponsorul competiţiei, a promis o maşină de 
top, cu omologare sportivă în vigoare şi susţinere 
logistică necesară unui întreg sezon, celui care 
obţine cel mai bun rezultat în acea probă! Vă 
imaginaţi ce presiuni şi orgolii a declanşat 
provocarea. lar cel care a reuşit să se impună, a 
fost... Aur! Talentul ce-l avea în ADN îl ajutase să 
învingă. La finalul sezonului, „Titi“ a părăsit echipa 
Automobile Dacia. Servind de-a lungul anilor în 
diverse team-uri, pe tot felul de maşini, cariera lui va 
fi cu totul alta. Dar ea nu va mai avea nimic în 
comun cu Argeşul. Nici ca maşini, nici ca echipă. E 
povestea lui, şi e demnă de un adevărat roman. 


(va urma) 





Reconvertit în pilot de raliu. Aici, la ediția din 
1993 a Raliului Avram lancu. 





Jurământul românilor 
pe Câmpia Libertăţii de la Blaj 
(3-5 mai 1848) 


Eu N.N. jur în numele Tatălui și al Fiului și al Sfântului Duh Dumnezeului celui viu cum 
că voi fi pururea credincios împăratului Austriei și marelui principe al Ardealului Ferdinand 
| și augustei case austriace, amicilor maiestăţii și ai patriei voi fi amic și inimicilor inimic, 
cum că ca român voi susține întotdeauna națiunea noastră română pe calea dreaptă și 
legiuită și o voi apăra cu toate puterile în contra oricărui atac și asupriri; nu voi lucra 
niciodată în contra drepturilor și a intereselor naţiunii române ci voi ţine și voi apăra legea 
și limba noastră română, precum și libertatea, egalitatea și frăţietatea; pe aceste principii 
voi respecta toate naţiunile ardelene, poftind egală respectarea de la dânsele; nu voi 
încerca să asupresc pre nimenea, voi conlucra după putinţă la desfiinţarea iobăgiei, la 
emanciparea industriei și a comerciului, la păzirea dreptăţii, la înaintarea binelui 
umanității, al naţiunii române și al patriei noastre. Așa să-mi ajute Dumnezeu și să-mi dea 
mântuirea sufletului meu. Amin! 


(sursa: Bogdan Murgescu (coord.), 
Istoria României în texte, București, 
Editura Corint, 2001, p. 199) 














